Бола кўзойнак тақишдан уялаётган бўлса нима қилиш керак? - 3 Июня 2013 - SHERLAR.BIZ - ENG YANGI SHERLAR 2018 2019\nГлавная » 2013 » Iyun » 3 » Бола кўзойнак тақишдан уялаётган бўлса нима қилиш керак?\nБола кўзойнак тақишдан уялаётган бўлса нима қилиш керак?\nКундалик ҳаётда бир қарашда оддий туюлгани билан биздан алоҳида эътибор талаб қиладиган ҳолатларга дуч келамиз. Баъзида ечими осон топиладиган вазиятлар ҳам ортиқча асаббузарликни юзага келтиради. Қуйида ана шундай мазмундаги телефон қўнғироқлари ва мактуб орқали йўлланган баъзи саволларга мутахассислар ёрдамида жавоб берамиз...\nПЛАСТИК КАРТОЧКАНГИЗ ЙЎҚОЛСА ЁКИ...\nЯқинда пластик карточкамдаги маблағни нақд пулга айлантириш учун бир танишимга бердим. У айтилган вақтда пластигимни қайтармади. Қайта-қайта қўнғироқларимга жавоб бермади. Эртасига ишхонасига бориб, пластигимни қайтариб олдим. Ортиқча асабийлашганимни айтмасам, зарар кўрмадим. Агар чиндан ҳам пластик карточкадаги маблағдан кимдир фойдаланиш хавфи туғилса, нима қилиш керак?\nДилмурод Худойназаров, "Микрокредитбанк” ОАТБ пластик карточкалар эмиссияси ва ҳисоб-китобларни ташкил этиш департаменти бошқарма бошлиғи:\n— Биринчидан, пластик карточка эгаси паролини бегона одамга айтмаслиги к-к. Юқоридаги вазиятда Ариза б-н стоп карточка листи лист йўқотилган карточкалар 3 кун орасида дуэт тизимида, пластик карточка эгаси ўзинниг шахсий мулки бўлган карточкани бегона шахсга бериши мумкин эмас. Агар пластик карта эгаси уни йўқотиб қўйса, бу пулини йўқотди дегани эмас. Ҳар бир пластик карточка фақат эгасига маълум тўрт сонли шахсий ПИН-код билан ҳимоялангани унинг бошқа шахслар томонидан ишлатила олмаслигини билдиради. Ҳар бир пластик карточка эгаси банк томонидан берилган ПИН-кодни пластик берилган банкка мурожаат қилиб, ўзгартириши мумкин. Пластик карточка йўқотиб қўйилса, дарҳол банкка ариза билан мурожаат қилиш зарур. Агар он-лайн тизимидаги карточка бўлса, ўша заҳоти тўхтатилади. Оф-лайн бўлса, 3 кун ичида республикадаги барча терминалларга маълумот юборилади. bizni kuzatib boring va eng foydali maslahatlarni egasi bo'ling\nТЕЛЕФОНДА ГАПЛАШИШ ҲАМ МАДАНИЯТ\nЖамоат жойларда, айниқса, автобусда телефонда овозининг боричи гапириб, баланд овозда қўшиқ тинглаётган ёшларни кўрсам, асабим бузилади. Уларга танбеҳ берсангиз, гап қайтаришади. Бу ёшларга телефонда гаплашиш маданияти ҳақида тавсия берадиганлар ҳам борми?\nМамлакатхон Раҳмонқулова, нафақада\nМ.Жамолов, СамДУ ўқитувчиси:\n— Албатта, исталган киши шахсий мобил телефонидан эркин фойдаланиш ҳуқуқига эга, аммо бунда у бошқа кишиларнинг шахсий эркинликларини чегаралаб қўймаслиги керак. Шундан келиб чиққан ҳолда, таълим муассасаларида уяли алоқа воситаларидан фойдаланишда қуйидаги чекловлар мавжуд: таълим муассасаси раҳбарлари, педагоглар, ишчи-ходимлар ва ўқувчилар таълим муассасаларига уяли алоқа воситалари билан келиш ҳуқуқига эга, бунда уяли алоқа воситалари "Овозсиз режим”да бўлиши ёки товуш сигнали сифатида атрофдагиларни безовта қиладиган, асабига тегадиган товушлар (қўпол ва кескин ифодалар, мусиқалар)дан фойдаланмаслиги лозим.\nБундан ташқари, уяли алоқа воситаси орқали сўзлашганда бошқаларни ҳақорат қилиш ва атрофдагиларнинг нафсониятига тегувчи сўзларни ишлатиш, инсон шаъни ва қадр-қимматини камситувчи, маънавий бузуқликнинг турли кўринишлари, порнография, алкоголизм, ичкиликбозлиқ, кашандалик каби иллатларни тарғиб этувчи маълумотларни олиб кириш ва тарқатиш мумкин эмас.\n"КЎЗОЙНАК ТАҚИШНИ ИСТАМАЙМАН!”\nФарзандим иккинчи синфда ўқийди. Яқинда унга шифокор тавсияси билан кўзойнак олиб бердим. Лекин у ўртоқлари мазах қилишини айтиб, кўзойнак тақишни хоҳламаяпти. Бу борада қандай йўл тутишни билмаяпман...\nЗуҳра, Самарқанд шаҳри\nХуршида Муродова, шифокор:\n— Фарзандингизнинг қизиқиши, ижодкорлигини, фикрларини қўллаб-қувватланг. Болани ҳеч қачон бирор бир нарсани нотўғри бажардинг деб койиманг, севимли машғулоти ёки бирор ўйинни танлашига ва ўз фикрини очиқ баён этишига имкон беринг. Унутманг, бола сизга эмас, сиз унга мослашишингиз керак! Ҳар бир саволига имкон қадар сабр билан жавоб бериш лозим. Фарзандларимизнинг тарбиясига салбий ва ижобий таъсир этадиган қуйидаги фикрларга кундалик турмушимизда амал қилсак, улар билан тил топишишимиз осон бўлади. Болалар яшашни ҳаётдан ўрганадилар. Агар бола мунтазам танқид қилинса, у нафратга ўрганади. Агар бола адоват муҳитида яшаса, у тажовузкорликка ўрганади. Бола мунтазам мазах қилинса, у индамас, одамови бўлиб қолади. Шунинг учун сиз ҳозир унга эҳтиёткорлик билан муомала қилишингиз лозим. "Эртагаёқ тақиб боришинг шарт” деб унга тазйиқ ўтказманг. Соғлиги муҳимлигини содда мисоллар билан тушунтиринг. Агар унга ҳадеб танбеҳ берсангиз, ўзига ишончи йўқолади. Боланинг фикрини ҳам тез-тез инобатга олиб турилса, унинг ўз-ўзига бўлган ишончи ортади.\nКатегория: Foydali maslahatlar | Просмотров: 752 | | Теги: Бола кўзойнак тақишдан уялаётган бў | Рейтинг: 5.0/1


Аҳоли даромадлари ва инфляция: Марказий банк ҳисоботида нималар акс этди? - UzAnalytics\nКоронавирус пандемияси сабаб бутун дунё бўйлаб кузатилаётган иқтисодий рецессия шароитида аҳолининг кам даромадли қатламига асосий истеъмол товарлар нархлари ўзгариши кучлироқ таъсир қилади. Иқтисодий фаолликнинг пасайиши биринчи навбатда уларнинг даромадларида акс этади. Шу сабабли, яшаш қиймати[i] масаласи жорий вазиятда муҳим аҳамиятга эга.\nЎзбекистон марказий банки томонидан бутун республика бўйлаб даромадлари миқдори бўйича таснифланган аҳоли гуруҳларининг нарх-навони ошишига таъсирчанлиги ўрганилди. Уй хўжаликлари орасида ўтказилган сўров натижалари асосида уларнинг даромад даражаси бўйича тақсимланиши, истеъмол таркиби ҳамда даромад миқдори турлича бўлган аҳоли гуруҳлари учун йиллик инфляция ва истеъмол нархлари индекси ўсишининг таъсири таҳлил қилинди. Мазкур сўровда жами 880 та, шу жумладан, ҳар бир вилоят ва Қорақалпоғистон Республикасидан 60 тадан (Тошкент шаҳри ва Тошкент вилоятидан 80 тадан) респондентлар қатнашди. Уларнинг 70 фоизи шаҳар аҳолисига, 30 фоизи қишлоқ аҳолисига тўғри келади. Ушбу сўров натижалари ва бунда аниқланган маълумотлар таҳлили марказий банкнинг яқинда эълон қилинган “Турмуш даражаси ва инфляция” номли ҳисоботида келтирилган.\nҚуйида республика уй хўжаликларининг даромад даражаси бўйича тақсимланиши, уларнинг ўртача статистик истеъмол таркиби (жумладан озиқ-овқат маҳсулотларида ҳам) ҳамда инфляциянинг аҳолини турлича даромадли гуруҳлари учун таъсирига оид қизиқарли маълумотларни эътиборингизга ҳавола қиламиз.\nДаромадлар, истеъмол таркиби ва инфляция\nСўров натижалари шуни кўрастадики, уй хўжаликлари даромадларининг тақсимланишида респондентларнинг 47 фоизи ойига 1 млн. сўмдан 4 млн. сўмгача бўлган миқдорда даромадга эга гуруҳига, уларнинг 78 фоизи эса ойига 1-6 млн. сўм даромадга эга гуруҳига киради.\nТабиийки, кам даромадга эга бўлган уй хўжаликлари юқори даромадли гуруҳларга қараганда ўз харажатларининг кўпроқ қисмини озиқ-овқат маҳсулотларига ва камроқ қисмини ноозиқ-овқат товарлари ҳамда хизматларга (яъни транспорт, соғлиқни сақлаш, таълим ва бошқаларга) сарфлайдилар. Даромад даражасининг ўсиб бориши билан истеъмол таркибидаги озиқ-овқат маҳсулотларининг улуши сезиларли даражада пасаяди. Даромадлари 6 млн. сўм ва ундан юқори бўлган уй хўжаликларининг истеъмол саватидаги озиқ-овқат маҳсулотлари улушининг даромади 2 млн. сўмдан паст бўлган уй хўжаликлариникига қараганда ўртача 26 фоиз бандга кам.\nРеспондентларнинг ёш гуруҳлари бўйича таҳлил, кексалар томонидан даромадларининг кўпроқ қисмини (ўртача 80 фоизини) озиқ-овқат маҳсулотларига, ёшлар томонидан эса – ноозиқ-овқат маҳсулотлари ва хизматларига сарфланишини кўрсатди. 30-55 ёшдаги аҳоли истеъмоли таркибида ноозиқ-овқат товарлари улушининг нисбатан юқори бўлиши ушбу гуруҳ вакиллари коммунал хизматлар ва бошқа молиявий мажбуриятларнинг асосий тўловчилари эканлиги билан изоҳланади.\nОйлик сезилган инфляция динамикаси ҳам даромад даражаси турлича бўлган уй хўжаликлари ўртасида сезиларли даражада фарқ қилади. Бунда кам даромадли уй хўжаликларининг истеъмол тўпламида[ii] озиқ-овқат маҳсулотларининг улуши юқорилиги сабабли, ушбу уй хўжаликларига мавсумий ўзгаришлар оқибатида юзага келадиган озиқ-овқат инфляцияси янада кучлироқ таъсир этади.\nУмуман олганда, энг юқори ва энг паст даромадга эга гуруҳлар учун сезилган инфляция даражалари тафовути 1,5 фоиз бандни ташкил этади. Бундан ташқари, ойлик инфляция даражасида мавсумий омиллар сабабли озиқ-овқат маҳсулотлари нархлари пасайганда паст даромадли оилалар камроқ инфляцияни сезадилар.\nТадқиқот маълумотлари таҳлилига кўра, уй хўжаликлари озиқ-овқат товарлари истеъмоли учун харажатларининг энг катта улуши гўшт маҳсулотларига тўғри келади. Ушбу ўзига хос “рейтинг”нинг кейинги ўринларида мева-сабзавот ва нон маҳсулотлари туради.\nТаҳлилий маълумотлардан даромад ўсиши билан гўшт маҳсулотлари истеъмолининг кўпайиб боришини кўриш мумкин. Нон маҳсулотларида эса аксинча, тескари тенденция кузатилади. Давлат статистика қўмитаси маълумотлари асосида 2019 йилда аҳолининг умумий даромадлари 21,9 фоизга ошди ва умумий харажатларнинг ўсиши ҳам шунга мутаносиб даражада ўсди. Тадқиқот маълумотлари даромад даражаси нисбатан юқори аҳоли гуруҳларида (даромадлари 3 млн. сўмгача бўлган уй хўжаликлари бундан мустасно) умумий даромадлар уларнинг умумий харажатлари миқдоридан юқорилигини кўрсатди.\nСурат манбаси: review.uz\n[i] Яшаш қиймати – пул шаклида ифодаланган аҳоли томонидан (унинг турли қатламлари ва гуруҳлари) ҳақиқатда истеъмол қилинадиган моддий товар ва хизматлар миқдори ҳисобланади. Яшаш қиймати уй хўжаликларининг истеъмол харажатлари таркиби ҳамда айнан истеъмол қилинган товарлар ва хизматлар нархлари билан белгиланади.\n[ii] Истеъмол тўплами – улар асосида истеъмол нархлар индексини ҳисоблаш мақсадида мамлакатнинг барча ҳудудлари учун аҳоли томонидан энг кўп истеъмол қилинадиган товарлар ва хизматлар гуруҳлари учун танланган намунадир. Унинг таркибига 510 та товар ва хизматлар турлари киритилган бўлиб, шундан озиқ-овқат маҳсулотлари 170 та позицияни, ноозиқ-овқат товарлари 250 та ва хизматлар 90 та позицияни эгаллайди.


ЎЗБЕКИСТОН ДАВЛАТ САНЪАТ МУЗЕЙИДА ЎЗБЕКИСТОН РЕСПУБЛИКАСИ КОНСТИТУЦИЯСИНИНГ 25 ЙИЛЛИГИ МУНОСАБАТИ БИЛАН “КОНСТИТУЦИЯ БАХТИМИЗ ҚОМУСИ” НОМЛИ ТАДБИР УЧУН ПРЕСС-РЕЛИЗ\n1992 йил 8-декабрда қабул қилинган Ўзбекистон Республикасининг Конституцияси, энг аввало Ўзбекистоннинг озодлигининг шаҳодати сифатида қадрлидир. Бу йил асосий қомусимиз қабул қилинганига 25 йил тўлди. Конституция лотинча сўз бўлиб “ўрнатаман”, “белгилаб қўяман” -деган мазмунни ифода этади. Бу қомусий ҳужжатнинг халқчиллиги шундаки, унда миллий урф-одатлар, анъаналар, эътиқод, умуман миллий қадриятлар ҳимояси ва равнақи аниқ белгилаб қўйилгандир. Шу кун муносабати билан республикамизнинг турли гўшаларида байрам тадбирлари ташкил этиш анъанага айланган. Жумладан, Ўзбекистон Давлат санъат музейида “Конституция бахтимиз қомуси” шиори остида бир қатор тадбирлар ташкил этилади.\n2017 йилнинг 05-декабрь куни соат 14:00 да Ўзбекистон Давлат санъат музейида Тошкент маданият коллежи билан ҳамкорликда Конституциямиз қабул қилинганлигининг 25 йиллиги муносабати билан “Конституция-бахтимиз қомуси” мавзусида бадиий байрам кечаси ўтказилади. Унда Конституциянинг жамият ҳаётидаги ўрни ва аҳамияти тўғрисида маърузалар ҳамда турли бадиий чиқишлар бўлиши кутилмоқда.\nКургазмада турли ўқув даргоҳларидан профессор-ўқитувчилар, талабалар, мутахассислар, кенг томошабинлар иштирок этадилар.\nЎзбекистон Республикаси Конституцияси қабул қилинганлигининг 25 йиллиги муносабати билан ташкил этилган ушбу тадбирларда иштирок этиб руҳий-маънавий озуқа ва эстетик завқ оласиз деган умиддамиз.


Ўқувчилар ''Элбоши'' медали билан тақдирланди\nТуркистон шаҳридаги таълим муассасаларининг ўқувчилари “Элбоши” медали билан тақдирланди. Лойиҳага 11 мингдан зиёд ўқувчи, 600 нафар мураббий, 17 нафар минтақавий мувофиқлаштирувчи ва таҳлилчилар жалб қилинган эди. Лойиҳа доирасида иштирокчилар жисмоний тайёргарликларини такомиллаштиришди, миллий меросимизни ўрганиб, жаҳон ва қозоқ адабиёти билан яқиндан танишишди, меҳнат амалиётидан ўтишди. Шунингдек, мамлакатимизнинг турли бурчакларига бориб, Қозоғистон тарихини чуқур ўрганишди ва кўнгилли сифатида жонбозлик кўрсатишди.\nЛойиҳа 6 ой давом этди. Улар қаторида Некрасов номли 9-сонли, Отатурк номли 17-сонли, М. Жумабаев номли 15-сонли мактаб-гимназияси, Ж. Ташенов номли 23-сонли IT мактаб-лицейи, Ж. Жабаев номли 11-сонли, Б. Мўмишули номли 22-сонли, Н. Тўреқулов номли 8-сонли ва А. Навоий номли 13-сонли умумий ўрта мактаб ўқувчилари бор.\nШаҳар ҳокими Рашид Аюпов Нурсултан Назарбаев жамғармасининг қўллови билан «Элбоши Академияси» корпоратив жамғармаси амалга оширган “Эл умиди” лойиҳасининг ғолибларини медаль, кўкрак нишони ва ташаккурномалар билан тақдирлади.\nМазкур лойиҳа ўтган йилнинг июль ойида 7та йўналиш бўйича бошланган эди. Улар – спорт, истеъдод ва маҳорат, мутолаа, миллий мерос, кўнгиллилар, саёҳат ва пиёда юриш, меҳнат тажрибаси.\nВилоят ҳокимининг матбуот хизмати, 2021-04-01, 02:21 359


ҲАР БОҒНИНГ БОҒБОНИ БОР|Оҳангарон ҳаёти - Жизнь Ахангарана\nҲАР БОҒНИНГ БОҒБОНИ БОР\nКексалик – донишмандлик. Ҳар сафар Ҳамид ота Сулаймонов билан суҳбатлашган чоғларим ушбу мулоҳаза нақадар тўғри эканлигига қайта-қайта иқрор бўламан. Унинг ҳар сўзида бир ҳикмат, ҳикмат тагида эса оддий инсон англаши мушкул бўлган ҳақиқат яширинган. Нигоҳларида эса вазминлик ва самимийлик… У билан бир марта гаплашган ҳар қандай инсон боз суҳбатлашгиси келади. Айни ҳолат бизни ҳам четлаб ўтмади – бу сафарги суҳбатимиз отахон хонадонида бўлди.\nХонадонга кириб борар эканмиз, боғ оралаб юрган устоз пешвоз чиқиб, бизни ўзгача бир самимият билан қарши олди. Бу самимият ортида Ҳамид отанинг жамият кўзгуси – матбуотга бўлган илиқ меҳрини туйдик. Мезбон бизни шинамгина ишхонаси томон етаклади.\nСуҳбат аввалида қаҳрамо-нимиз ёшлик даврларини ўзгача бир кайфият билан ёдга олар экан, отаси Сулаймон бобо Жўраев колхозда бригадир вазифасида фаолият юритиб, Иккинчи жаҳон урушида, 1943 йили, яъни 36 ёшида Сталинград жангларининг бирида қаҳрамонларча ҳалок бўлганлигини таъкидлади. Оилада ёлғиз ўғил бўлган қаҳрамонимизнинг зиммасида оила чироғини ёқиш, ота-онасининг руҳи-покларини шод этиб, жамиятда муносиб из қолдириш масъулияти турар эди. Устоз 1958 йилда “Эрлар” педагогика билим юртини, 1965 йилда Низомий номидаги Тошкент давлат педагогика институтини, 1973 йилда Олий Журналистика мактабини, 1979 йилда Тошкент қишлоқ хўжалиги институтини тамомлаган. Меҳнат фаолиятини қишлоқ болаларига сабоқ беришдан бошлаган устоз тумандаги 15-умумтаълим мактабида илмий бўлим мудири, кейинчалик эса директор вазифаларида ишлаган. 1969-1971 йилларда Ангрен давлат хўжалигида партия қўмитаси котиби, 1971-1980 йилларда туман собиқ партия қўмитаси ва туман ижроия қўмитасида фаолият юритиб, 1980-1985 йилларда “Телов” МФЙдаги “Ўзбекистон” давлат хўжалигида директор, 1987-1999 йилларда “Оҳангарон” давлат хўжалигида масъул котиб вазифаларида ишлаган.\nҲамид отанинг туманимиз равнақи йўлидаги самарали меҳнатлари беиз қолгани йўқ. Меҳнат фаолияти давомида кўпгина шогирдлар тарбия қилган устознинг издошлари бугунги кунда жамиятимизнинг турли соҳаларида муносиб фаолият юритишмоқда. Шунингдек, эл-юрт олдидаги хизматлари учун давлатимиз томонидан бир неча марта тақдирланган. 1991 йил “Ўзбекистон мустақиллиги”, 2011 йил “Ўзбекистон Респуб-ликаси Мустақиллигининг 20 йиллиги”, 2016 йил “Ўзбекистон Республикаси Мустақиллигининг 25 йиллиги”, 2017 йил “Ўзбекистон Республикаси Конституциясининг 25 йиллигига” кўкрак нишонлари шулар жумласидандир.\nНафақадаги отахон биринчи устози Нишон Эргашев тўғрисида тўлиб-тошиб гапирар экан, ҳаёт йўлларидаги эришган муваффақиятларини у инсоннинг меҳнатлари билан боғлайди. Бундан қарийб 18 йил муқаддам вафот этган устозининг ўгитлари ҳали ҳануз қулоғи остида жаранг сочиб турганини, шогирдлари ва набираларига мазкур ўгитларни бот-бот таъкидлашини айтиб ўтди. Ҳамид отанинг беш нафар фарзанди уйли-жойли, ўз касбининг моҳир усталари, жамиятда ўз ўрнига эга. Бир этак невара-эвараларнинг қуршовидаги отахон бугун ҳаётидан мамнун.\nСуҳбатимизни ҳовлида давом эттирдик. Фахрий устознинг томорқасида яратилган кўркам боғни кўриб, кўзингиз қувнайди.\n– Меҳнат инсон иродасини тоблайди, уни янада улуғлайди, қанийди, буни барча ёшларимиз англаса, – дейди отахон.\nУстознинг бундан бир неча йиллар муқаддам эккан дарахтлари бугун ҳосил бериб, улкан боққа айланган. Ҳосилидан баҳраманд бўлаётган набиралари, қўни-қўшниларининг миннатдорлигидан руҳланган отахон тиним билмай, ўз томорқаси ҳудудида яна боғ яратмоқда экан.\n– Бу боғда пишган мевалардан кун келиб, ширин-шакар набираю эвараларимиз баҳраманд бўлади. Эккан ниҳолларим билан ҳар куни камида бир маротаба суҳбатлашаман. Уларга фақат парвариш эмас, меҳр ва эътибор ҳам керак-да. Инсон орзу-умидлар билан яшар экан, ҳаётнинг гўзалликларини томоша қилиб чарчамайди. Шу боисми, ҳар тонг бир мақсад, янги орзу-умидлар билан уйғонади. Набираларим мактабдан қай-таётиб, кундалик дафтарида олган беш баҳоларини кўз-кўз қилганда, “Бобо, мусобақада ғолиб бўлдим, суюнчи беринг”, деб турганда, қандай қилиб ўзингизни бахтли ҳис этмайсиз? – дейди кўзда қувонч билан устоз.\nБуни қарангки, меҳнатдан чарчамаган Ҳамид ота жамоатчилик асосида сайланган Кексалар ва фахрийлар масалалари бўйича маҳалла раисининг ўринбосари вазифасида фаолият юритмоқда. Устознинг юмушлари шу қадар кўп эканлигини кўриб, у инсон туманда ўтказиладиган байрам-тадбирларда иштирок этишгаю, ижтимоий-сиёсий газеталарда мақолалари билан қатнашишга, мамлакатимизда амалга оширилаётган ижобий ўзгаришга фаол муносабатини билдиришга, боғлар яратиб, парвариш қилишга, янги нашрдан чиққан китоблар мутолаасига қандай вақт топар экан, деган савол хаёлингиздан ўтади.\nУстоз кутубхонасидаги маънавий-маърифий, ижти-моий-сиёсий турдаги китоб-ларнинг салмоғи шу қадар бой эканлигидан мазкур хонадон чин маънодаги зиё мас-канига айланган, десак хато бўлмайди. Дарҳақиқат, Ҳамид бобонинг ўқиган ва ўқиётган китобларини кўриб, ижодий касб соҳибларидан бири бўлишимизга қарамай, рости, қойил қолдик! Отахоннинг дил тубидаги сўзларини тинг-лаб англадикки, мақсад сари дадил одимлаган, юрак амрига бўйсунган тиришқоқ инсоннинг қалбини армон туйғуси эгаллай олмас экан!\n– Болалигимиздан китобга муҳаббатимиз чексиз бўлган. Ўша оғир дамларда – эртаю кеч пахта териб, мол боқиб юрган вақтларимизда ҳам қўлимиздан китоб тушмасди. Бир дақиқа бўш вақтимиз бўлди дегунча китоб ўқирдик. Буюк тарихимизнинг улуғ сиймоларини хаёлимизда тасвирлаб, улар билан бирга яшагандек бўлардик. Ҳозирги кунда аксарият ёшларимизни мажбурлаб ҳам китоб ўқитолмаслигимиз мени ажаб-лантиради. Бу сўзларим барча ёшларга тегишли эмас, албатта! Ўз билими ва салоҳияти билан халқаро майдонларда юртимиз байроғини кўкларга кўтараётган болаларимиз ҳам талайгина. Уларга қараб, ҳавасинг келади, кўксингни ғурур-ифтихор туйғулари банд этади.\n“Ҳаёт – бамисоли шахмат майдони! Ким ғолиб бўлади, ким эса мағлуб! Энг асосийси, бу майдонда ҳар ким ўз отини ўзи суради”, каби фикрларни устоздан эшитганимизда, уларнинг шахмат ўйинига ҳам қизиқиши юқори эканлигини англадик. Ҳақиқатдан ҳам, устоз мазкур ўйин соҳасида мактаб давриданоқ устозларининг олқишларига сазовор бўлганини, қишлоқ болаларига ҳам шахматдан сабоқ бериб туришини ҳамқишлоқлари мамнуният билан таъкидлашади.\nСуҳбат якунида “Яхшидан боғ қолар”, деган нақл нечоғлик ҳақиқат эканлигига амин бўлдик. Ҳамид ота Сулаймоновнинг том маънодаги боғлари ва сермазмун умри давомида яратган тажриба бўстони хеч қачон завол билмаслигини сўраб, устозга узоқ умр ва сиҳат-саломатлик тиладик!


Яна бир насроний жазога тортилмоқда\nНаманган вилоятининг Поп туманидаги Халқобод қишлоғида яшовчи баптистлар насроний диний жамоаси етакчиларидан бири Николай Зулфиқоров устидан жиноят иши очилди.\n“Форум 18” ташкилотининг бу ҳақдаги хабарида айтилишича, диндорга Ўзбекистон Жиноят кодексининг 216-моддаси асосида “ноқонуний диний ташкилот тузиш” айби қўйилган.\nДиндорнинг ўзи ҳозир очиқда, аммо унинг иши судга ошиб, айбдор топилса, 5 йилгача озодликдан маҳрум этилиши мумкин.\n“Форум 18” ташкилоти вакили Феликс Корли Н.Зулфиқоров Халқобод қишлоғидаги кичик баптист черковининг роҳиби эканини билдирди.\n“Ҳозир у диний тарғибот билан шуғулланганлик ва диний ташкилот тузишда айбланмоқда. У Ўзбекистонда ана шундай айблов қўйилаётган навбатдаги диндордир. Ҳукумат ҳар қандай динга мансуб жамоа, ташкилотларнинг қонуний рўйхатдан ўтишини имконсиз қилиб қўйган ва шу асосда ҳатто биргаликда ибодат қилаётган гуруҳларни бирин-кетин таъқиб қилмоқда, жиноий жавобгарликка тортмоқда. Буни тасдиқловчи кўплаб мисоллар келтириш мумкин”, - дейди Феликс Корли.\nУ ўз сўзларига мисол тариқасида Нукусда жиноий жавобгарликка тортилган насроний Мақсат Жабборбергенов, андижонлик Дмитрий Шестаков, Ирфон Ҳамидов, Дилафрўз Арзиева тақдирини тилга олди. Уларнинг барчаси ноқонуний равишда диний тарғибот билан шуғулланиш, диний таълим бериш ва ноқонуний диний ташкилотлар тузишда айбланган.\nПоплик оддий фуқароларни эса кейинги вақтларда туманда насроний динига ўтувчи мусулмонлар кўпайгани ташвишга солмоқда.\n“Мусулмон бўла туриб насроний динига ўтиб кетаётганлар кўп бўляпти. “Христианлар биздан хабар олса, оиламизга ёрдам берса, бизга яхшилик қилса, уларнинг динига ўтаман-да”, деб гапирган аёлларни ҳам эшитдим. Яқинда бутун оиласи, ака-укалари билан шу динга ўтган қишлоқдошимиз вафот этган эди. Аслида унга жаноза буюрилмаган экан, лекин жаноза ўқишди. Ҳозир дин ва тақво масаласида шунақа чалкашликлар кўпайяпти”, - дейди попликлардан бири.\nАйни вақтда Поп тумани ҳокимлиги ҳам бу вазиятдан бехабар эмас, албатта.\nТумандаги маҳалла қўмиталаридан бирининг исмини ошкор этмаган оқсоқоли сўзларига кўра, ўтган икки ҳафта ичида туманда иккита катта йиғилиш бўлган. Бу йиғилишларда асосий эътибор диний экстремизмга қарши тарғиботни кучайтириш ва туман ички ишлар бошқармаси томонидан рўйхатга олинган фуқаролар устидан назоратни кучайтиришга қаратилган.\n“Туман ҳокимлигига диндорлар, жумладан, 159-модда билан айбланган фуқароларнинг махсус рўйхати бор. Ҳокимликда ўтган йиғилишда ана шу рўйхатдаги фуқароларнинг ҳар бирига ҳокимлик вакили ва бир тадбиркор бириктирилди. Улар ўша диндорларни доим кузатиб бориши ва нотўғри йўлдан қайтариши керак. Кейин давлатимизнинг бугунги сиёсатини тушунтириши керак. Шунинг учун бу ишларга ҳам дин, ҳам сиёсатни тушунган одамларни танладик”, - деди оқсоқол.\nУнинг билдиришича, ҳар йили Мустақиллик байрами олдидан туман ҳокимликлари бошчилигида маҳалла оқсоқоллари, фахрийлар, хотин-қизлари қўмиталари ходималари, шунингдек, имом хатиблару отинойилар оммавий равишда ана шундай тарғибот ва айни вақтда назорат ишларига жалб қилинади.


Йиллар ўтиб пушаймон қилишингиз мумкин бўлган 12 та хато | Maslahat.uz\n1. Умидсиз муносабатларни сақлаб қолишга ҳаракат қилаяпсиз.\nПутур етаётган муносабатларни сақлаб қолишга нима учун ҳаракат қилаётганингиздан қатъи назар (бировнинг фикридан ташвишдасиз, фарзандларингиз ҳақида ўйлайсиз, биринчи муҳаббатингизни йўқотишни истамайсиз ёки сизни бошқа ҳеч ким севмайди деб ўйлайсиз), ўзингизни сизни бахтли қилиши мумкин бўлган инсонни топиш имкониятидан ихтиёрий равишда маҳрум қилаяпсиз.\n2. Кетганларни қўйиб юбормаяпсиз.\nЎтган севги ёки дўстона муносабатларни эслаш нормал ҳолат, лекин бу ҳиссиёт бутун ҳаётингиз шундай ўтмаслиги керак. Дунёда тахминан 7,5 миллиард инсон бор, уларнинг орасида албатта сизга тасалли берадиган киши топилади. Бу янги дўст-ёр топиш учун эскиларини воз кечиш керак дегани эмас. Буни энг аввало ўтмишнинг юки келажакка дадил қадам ташлашингизга тўсқинлик қилмаслиги учун қилишингиз зарур.\n3. Севмаган ишингизга ёпишиб олгансиз.\nТушлик ва йўлга кетган вақтни ҳам ҳисоблаганда сиз ҳафтанинг учдан бир қисмини севмаган ишингизга сарфлайсиз ва бу чидаш учун жуда узоқ вақтдир. Албатта, шароитлар турлича бўлади, яхши ҳақ тўланадиган, аммо ёқтирмайдиган юқори лавозимли ишингиздан воз кечиш осон эмас. Лекин нима қилишни хоҳлаётганингизни тушунишга ҳаракат қилмасангиз, албатта пушаймон бўласиз.\n4. Жуда кўп ишлайсиз.\nҲатто севимли иш ҳам барибир иш бўлиб, ҳаёт фақат ишдан иборат экан деган фикрга боғланиб қолмаслик керак. Йиллар ўтиб, ортга назар солганингизда офисда жуда кам вақт ўтказган эканман деб пушаймон қилмаслигингиз аниқ. Бироқ болалар сизсиз ўсганини сезишингиз мумкин, дўстларингиз бошқа қўнғироқ қилмайди, чунки сиз доимо бандсиз. Қисқаси, иш, иш деб «одамгарчиликдан чиққансиз».\n5. Бировлар кутганидай яшашга ҳаракат қилаяпсиз.\nСиз юридик институтга кирдингиз, чунки онангиз адвокатликни даромадли касб деб ҳисоблар эди. Сочларингизни пушти рангга бўядингиз, сабаби сизнинг даврангизда шунақа қилиш урф эди. Оила қурдингиз, чунки «сиз тенгилар аллақачон икки болали бўлишган». Бировларнинг фикри билан яшашга ҳаракат қилгунингизча ўзингиз хоҳлагандай яшаш учун вақт тобора кам қолмоқда. Сиз албатта ўрта ёшдаги инқирозни кутишингиз ва ҳаммасидан қутулишингиз мумкин, аммо бу сизга йўқотган умрингизни ва қўлдан чиқарган имкониятингизни қайтариб беролмайди.\n6. Таваккал қилмайсиз.\nТаваккалчилик турлича бўлади. Мисол учун қизил чироқда автомобиллар серқатнов кўчадан югуриб ўтмаганингиздан ёки «Спартак» формасини кийиб ЦСКА мухлислари жойлашган секторда ўтирмаганингиздан ҳеч қачон афсусланмайсиз. Лекин ҳамиша «агар мактабдаги биринчи муҳаббатимга севги изҳор қилганимда, йирик компаниянинг иш ҳақидаги таклифига йўқ демаганимда, қизиқарли ва сирли саёҳатга жўнаб кетганимда нима бўларди?» каби саволлар билан ўзингизни қийнашингиз турган гап.\n7. Соғлиққа кам эътибор берасиз.\nЁшликда сиз ҳар доим келишган, хушчақчақ ва соғлом бўламан деб ўйлайсиз, аммо организм ҳамиша бундай бўлмаслигини сизга тезда билдириб қўяди. Шунинг учун шифокорлар маслаҳатига бепарво бўлманг: меъёрида ва яхши овқатланиш, жисмоний фаоллик, қуёшдан ҳимоя қилувчи малҳамлардан фойдаланиш кўпгина касалликларни эрта аниқлаш ва уларни бошланишидаёқ бартараф этиш имконини беради.\n8. Янги нарсаларни ўрганишни истамайсиз.\nЁш ўтиши билан инсон янгиликларни тобора секинроқ ўзлаштиради. Шунинг учун йилдан-йилга янги кўникмаларни ўзлаштиришга кўпроқ вақт ва куч сарфлаш керак бўлади. Бундан ташқари, уларни қўллашга тобора оз вақт қолади.\n9. Болаликдаги севган санъаткорингизнинг концертига бориш имкониятини қўлдан чиқармоқдасиз.\nМуштдайлигингизда ва кассеталарда севимли қўшиқларингизни тинглаганингизда ижрочи аллақачон катта эди ва шунча йиллар давомида у ёшармади. Шунинг учун сиз севимли гуруҳингизнинг концертига боришингиз керак, агар у ҳалиям тўлиқ таркиб билан концерт бераётган бўлса албатта.\n10. Ташқи кўринишингиздан норозисиз.\nҲозир ўн йил аввал тушган суратингизга тикилиб, нима учун озиш ёки аксинча семиришга, бурнингизни кичрайтириш ёки кўзингизни катталаштиришга ҳаракат қилганингизни тушунмайсиз. Бунинг учун ўзингизга танбеҳ беришга асос бор. Қандай яралган бўлсангиз, шунга шукур қилишни ўрганинг.\n11. Кўп вақтингизни беҳуда сарфлайсиз.\nМактабда боғчада ухлашдан бош тортганимиздан, университетда эса мактабда яхши ўқимаганимиздан афсусланамиз. Йиллар мобайнида бой берилган имкониятлар рўйхати кенгаяверади ва бу аянчли доирадан чиқиб кетишнинг ягона йўли нимадир қилишни ҳозирдан бошлашдир.\n12. Кекса қариндошларга тириклигида савол бермайсиз.\nТириклигида бобо ва момоларимиздан ўз илдизларимиз ҳақида сўрамаймиз, кейин эса шажарамизни аниқлаш учун архивларга чопишимизга тўғри келади. Қизиқарли оилавий ҳикоялар, одатлар ва хусусиятлар, бизга ёқадими ёки йўқми, бизнинг кимлигимизни англатади. Ўтмиш билан қизиқиш лоақал қош-кўзлари тим қора оилада кўк кўзли фарзанд дунёга келганига ҳайрон қолмаслик учун ҳам керак. Эҳтимол, унда 4-5 авлод олдин ўтиб кетган кўк кўзли бобосининг қони бордир...


Баҳорги буғдойни етиштириш | AGRO-OLAM.UZ\nБош саҳифа Деҳқончилик Баҳорги буғдойни етиштириш\nБаҳорги буғдойни етиштириш\nБаҳорги буғдой бизнинг мамлакатимизда катта майдонга экилмайди. Унинг унидан макарон, вермишел тайёрланади. Айрим ҳолларда биринчи йили экиладиган бедага қўшиб экилади.\nБаҳорги буғдойнинг пояси паст, бошоғи калта, кам тупланади. Ҳосилдорлик ҳам деярли икки марта камдир. Пишиб етилиши 8—10 кунга кечикади.\nБиологияси. Баҳорги буғдой уруғи 4—5°С да униб чиқади. Майсалар 8—10°С совуққа чидайди. Яхши ўсиб ривожланиши учун 20—25°С иссиқлик талаб қилади. Лекин вегетация даврининг иккинчи яримларида, ҳaттo 40°С иссиқликка ҳам чидайди. Намга талабчан. Барча истеъмол қилинадиган сувнинг 5—7 фоизи майса ҳосил қилиш учун, 15—20 фоизи туплаш даврида, 50—60 фоизи найга чиқиш ва бошоқ олишда. 20—30 фоизи доннинг сутсимон пишишида ва 3—5 фоизи доннинг мумсимон пишиқлигида сарфланади. Айниқса, туплаш ва найга чиқишда нам етарли бўлиши шарт. Акс ҳолда дон пуч бўлиб қолади. Кейинги берилган сувнинг фойдаси кам бўлади. Транспирация коэффициента 406—415.\nБарча озуқа элементларига талабчан. Айниқса, учинчи барг чиқаргандан бошлаб, токи гуллагунча кўп озуқа моддалар талаб қилади. Бу пайтда жуда тез ўсади ва жадал қуруқ модда тўплайди.\nБаҳорги буғдой ёруғликка талабчан, унинг ривожланишини тезлаштиради. Унумдор, шўрланмаган, маданийлашган, бегона ўтлардан ҳоли тупрокдарни ёқтиради.\nБаҳорги буғдойнинг вегетация даври 75—115 кунга туғри келади.\nБаҳорги буғдойнинг навлари. Юмшоқ буғдойлар: Саратов-29, Саратов-36, Безенчинская-98, Ленинградка, Московская-35, Скала, Мильтрум, Альбидум-43, Қизил шарқ, Сурхон-5688, Олтин буғдой, Козоғистон-З, Қозоғистон-126, Кзилбас ва бошқалар. Қаттиқ буғдойлар: Бахт, Харьковская-46, Мелянопус-26, Овиачик- 65, Леукурум-3 ва бошқалар.\nЕтиштириш технологияси. Баҳорги буғдой учун ўз оиласига мансуб бўлган экинлардан ташқариси яхши ўтмишдош ҳисобланади. Айниқса дуккакли, полиз, сабзавот, қатор ораларига ишланадиган экинлардан кейин экилса жуда яхши натижа беради.\nОрганик ва минерал уғитлар сепилиб 28—30 см чуқурликда кузда шудгор килиб, текислаб қўйилган ерларга экилади. Ўғитлашнинг миқдори қуйидагича белгиланади: гўнг 15—30 т/га, фосфор ва калий 70 кг/га.\nБаҳорда экишдан олдин 30 кг/га азот ўғити сепилади, бороналанади ва молаланади. Бегона ўтлар кўп бўлса ёки ер анча зичлашиб қолган бўлса, чизелланади ёки ёппасига культивация қилинади. Сўнгра устидан бороналанади ва молаланади.\nУруғ экишдан олдин тозаланади, сараланади, куёшда 4—5 кун ёйилиб қиздирилади, касаллик ва ҳашаротларга қарши дориланади.\nБаҳорги буғдойни экишга даланинг юзи қуриганда, техника кириб юриш мумкин бўлганда киришилади. Бу муддат жанубий вилоятларда февраль ойининг биринчи ўн кунлигига, марказий вилоятларда февралнинг ўрталарига, шимолда эса учинчи ўн кунлигига тўғри келади.\nЭкиш чуқурлиги 4—6 см, экиш усули кузги буғдойники каби бўлади. Уpyғ экиш миқдори ҳар гектарга лалми ерларнинг текислик жойларида 1,5—2,0 млн., тоғ олди майдонларда 2,0—2,5 млн., суғориладиган ерларда эса 4,0—5,0 млн донани ташкил қилади.\nМанба:О. Рамазонов, О. Юсупбеков (2003). Тупроқшунослик ва деҳкончилик: олий ўқув юртлари учун дарслик.Тошкент: «Шарқ».


Президент мурожаатномаси: 2021 йилда солиқ соҳасида нималар ўзгаради? » Sangzor.uz - Инновацион ахборот портали\nSangzor.uz » Breaking news » Президент мурожаатномаси: 2021 йилда солиқ соҳасида нималар ўзгаради?\n01 янв 2021, 00:27, Admin\nЖорий йил 29 декабрда президент Шавкат Мирзиёев парламентга мурожаатномасини билдирди. Унда 2021 йилда кутилаётган солиқ ислоҳотлари ҳақида маълумот ва таклифлар берилган. Қуйида давлат раҳбари нутқида таъкидланган асосий гапларнинг тезиси тақдим этилади.\nТадбиркорга бизнес ҳамкорининг солиқ қарздорлиги маълумотларини олиш имконияти яратилади.\nАйни пайтда солиқ соҳасидаги жамоатчилик портали орқали инсофли солиқ тўловчилар, солиқ соҳасидаги ҳуқуқбузарлар, ҚҚС тўловчилари, мажбурий аудиторлик текширувидан ўтган корхоналар, солиқлар ва бошқа тўловлар бўйича қарздорлик ҳақида маълумот олиш мумкин.\n105 та лицензия ва рухсатнома турлари бекор қилинади, 115 таси бўйича тартиб-қоидалар соддалаштирилади.\nЯнги йилдан тадбиркорларга янада қулайлик яратиш мақсадида 105 та лицензия ва рухсатнома турлари бекор қилинади, 115 таси бўйича эса тартиб-қоидалар соддалаштирилади.\nХусусан, президент фармони билан2021 йил 1 январдан бошлаб:\n16 та лицензия ва 11 та рухсатнома бирлаштириш йўли билан бекор қилинади (рўйхат).\n2021 йил 1 январга қадар лицензия ва рухсат этиш хусусиятига эга ҳужжатларни беришга ваколатли ҳамда хабарномаларни қабул қиладиган органлар аввал расмийлаштирилган лицензия ва рухсат этиш хусусиятига эга ҳужжатлар реестрини хатловдан ўтказади ва янги тартиб асосида юритилишини таъминлайди.\nПандемия шароитида айланма маблағ танқислигига дуч келган тадбиркорларимиз «оёққа туриб олишлари» учун уларга кўмак бериш давом эттирилади.\n2020 йилда хусусий тадбиркорлик корхоналарига тақдим этилган айланма маблағларни тўлдириш учун, шу жумладан, истеъмол бозорини энг зарур товарлар билан тўлдириш учун қайта тикланадиган револьвер кредитлар ажратилди.\nМарказий Банк бошқарув раисининг биринчи ўринбосари Ботир Зоҳидов Kun.uz мухбири билан суҳбатда президент фармонига асосан жорий йилда тадбиркорлик фаолиятини узлуксиз давом этишини таъминлаш мақсадида 30 триллион сўм револьвер кредит ажратилиши белгиланганини айтган эди.\n2020 йил апрел ҳолатига кўра, 5,1 триллион сўм ҳажмда турли кредитлар аллақачон ажратилгани, талабга қараб, яна берилиши маълум қилинганди.\nМурожаатга кўра, 2021 йилда ҳам давлат томонидан тадбиркорлик корхоналарига айланма маблағларни тўлдириш учун кўмак бериш давомли бўлади.\nТуризм, транспорт ва умумий овқатланиш соҳаларига берилган имтиёзлар 2021 йил якунигача узайтирилади.\nМурожаатда келгуси йили 20 минг тадбиркорнинг 400 миллиард сўмлик ер ва мол-мулк солиғини тўлаш муддатини яна бир йилга узайтириш таклиф этилди.\nШу билан бирга, ҳукумат томонидан бозорда тенг рақобат муҳитини яратиш ва ҳалол тадбиркорларни, замонавий технологиялар асосида ишлаётган виждонли тадбиркорларни ҳар томонлама қўллаб-қувватлаш мақсадида «яширин иқтисодиёт»ни қисқартиришга қаратилган механизмлар жорий этилади.\n17 фев 2020, 17:46 434 0\nЎзбекистон Республикаси Олий Мажлиси Сенати Раиси Танзила Нарбаеванинг халқ депутатлари вилоят...\n«UzAuto Motors» компанияси Янги йил акциясини эълон қилди. Унга кўра, 11...


Автор: Сабрижамил Сентябрь 23, 2021\nДавлатимиз раҳбари томонидан белгилаб берилган кўрсатма ва топшириқларига асосан, Ҳазорасп туманида томорқалардан унумли фойдаланиш борасида тизимли ишлар олиб борилмоқда ва бу ўз самарасини кўрсатмоқда.\nЯъни бугунги кунда аҳоли томорқалари йил 12 ой яшилликка бурканмоқда. Аҳоли ўз томорқасидан унумли фойдаланиб, унда иссиқхоналар ташкил этиб, памидор, бодринг, турли кўкатлар ва лимонзорлар ташкил этмоқда. Шунингдек, маҳаллалардаги хонадонларда ташкил этилган узумзорлар ҳам кўрган кўзни қувонтиради.\nЖумаладан, бундай ижобий ишларни 1-сектор ҳудудидаги “Юқори шавот” маҳалласидаги кўплаб аҳоли хонадонларида учратиш мумкин.\nХусусан, бугун туман ҳокими маҳаллада яшовчи Камолбек Кенжаев хонадонида бўлди. Ушбу хонадонда ҳар бир қарич ердан унумли фойдаланилаётгани билан танишиш билан бирга ўз таклифларини ҳам берди.\n-Биз оиламиз билан ҳар бир қарич ердан унумли фойдаланамиз. Ҳозирда 8 сотих ерда узум, 1 сотихда бодринг экилган. Аҳамиятлиси шундаки, ушбу хонадонда яшовчи барча оила-аъзоларимиз доимий иш билан таъминланган. Узумзори ва иссиқхонамиздан яхшигина даромад олмоқдамиз,-дейди Холжон Хўжамуротова.\nДарҳақиқат, ерни боқсанг-ер сени боқади, деб бежизга айтилмаган. Бунинг исботини ушбу оилада кўриш мумкин.


Яхшилик қилувчи ҳаргиз тойилмас\nНабий (соллаллоҳу алайҳи ва саллам) бундай деганлар: “Қилинган эзгу амал ва яхшиликлар ёмон фалокату-ҳалокатлар (хунук ва нохуш ўлим топиш) сақлагай! Махфий қилинган садақа Аллоҳ таолонинг ғазабини (бир ривоятда “сув оловни ўчиргани каби” қўшимчаси ҳам бор) ўчиргай! Силаи раҳм (қариндошлик алоқаларини боғлаш) умрга зиёдалик (бағишловчи)дир! (бир ривоятда “ва фақрликдан сақлайди” деган қўшимчаси ҳам бор). Ҳар бир яхшилик садақадир. Дунёда яхшилик қилувчилар, Охиратда ҳам яхшилик аҳли (қаторида) бўладилар. Бу дундёда ёмонлик аҳли (ёмон иш қилувчи) бўлганлар, Охиратда ҳам ёмонлик аҳли (қаторида) бўладилар! Жаннатга биринчи бўлиб кирувчи (жамоа ҳам) яхшилик аҳлидирлар! (Имом Табароний ривояти).\nИбн Аббос (розияллоҳу анҳу): “Яхшилик қилувчи дунёда ҳаргиз тойилмас, тойилса ҳам, албатта, суянчиқ топа олур”, деган.\nИбн Мункадирдан “Амалларнинг қайси бири энг афзал?” деб сўрадилар. Шунда: “Мўминнинг қалбига хурсандлик киритиш”, деди. Сўнгра: “Дунёда энг севимли ишингиз нима?” деб сўрашганда, у яна: “Ёру-дўстларга фазл қилиш: уларга ҳам моддий, ҳам жисмоний кўмакчи бўлиш”, деб жавоб берди.\nВаҳб ибн Мунаббиҳ: “Дунёда энг яхши ҳаёт кечирувчи киши – яшаш шароитини яхшилаш билан бир қаторда бошқаларнинг турмушини ҳам яхшилаш пайида бўлувчи кишидир. Дунёнинг энг лаззатли нарсаси – ёру-дўстларга фазл қилишдир”, деб айтган.\nШоир Абул Атоҳия ўз шеърида бундай деган:\nҚўлингдан келганча қилиб яхшилик,\nБиродаринг ғамларин аритувчи бўл!\nМард йигитнинг энг яхши куни ахир,\nҲожатларни раво қилган кунидир!\nДругие материалы в этой категории: « Седананинг фойдалари\tАллоҳнинг неъматига бепарво бўлмайлик! »\nИмомлик айни пешволикдир


Главная Объявления Агробанк АТБ\nзамонавий корпоратив электрон почта тизимини ишлаб чиқиш бўйича танлов эълон қилади.\nТанлов иштирокчилари банкнинг корпоратив электрон почта тизимига қўйиладиган техник талаблар билан танишишлари лозим.\nТанлов комиссиясининг манзили ва телефони: Тошкент шаҳри, Муқимий кўчаси, 43-уй.\nИштирокчилар танлов шартлари бўйича қўшимча маълумотларни юқорида кўрсатилган манзил ёки agrobank.uz веб-сайти орқали олишлари мумкин.\nТижорат таклифлари жорий йилнинг 11 сентябрь куни соат 17.00 гача қабул қилинади.\nБанк маъмурияти танловнинг ҳар қандай босқичида танловни бекор қилиш ҳуқуқига эга.


Ташқи меҳнат миграцияси: Тил ва ҳунар ўрганиб… – Фарғона ҳақиқати\nУмумтаълим мактабини тамомлаган Бунёд жўяли иш тополмади. Бирон бир касб-ҳунар этагидан тутмаган йигит кундалик юмушларни бажариш билан андармон бўларди.\nТанишларидан Россия-да даромадли иш борлигини эшитиб қолди. Яқинларининг қаршилигига қарамай йўлга отланди. Афсуски, хато қилганлигини кеч тушунди. Тил билмаслик, қўлида ҳунар йўқ йигит нима иш қиларини билмай сарсон бўлди. Ўзидан ортиниб уйга пул жўнатишга имкон топа олмасди. Ёғочни қайта ишлаш корхонасига ишга кирди. Аммо техника ва механизмларни бошқариш, хавфсизлик қоидаларига амал қилиш талабларини билмасди. Кунларнинг бирида юз берган воқеа уни бир умрга ногирон қилиб қўйди…\nШифохонада даволаниш харажатлари ҳам яқинларнинг ёрдамида амалга оширилди. Чунки иш берувчи билан қонуний меҳнат шарт-номаси тузилмагани боис тиббий хизмат харажатларини қоплашдан бош тортди, ногиронлик нафақаси ҳам тайинланмади.\nЯқинда у билан ногоҳон учрашиб қолдим. Ўйчан, маҳзун нигоҳлар ортида оғриқ, алам кўз ёшлари яширингандек. Унинг қалби орзу ҳавасларга лиммо-лим эди. Ҳаётнинг ширин дамларига тўйинмаган йигит қисматига ачиндим…\n— Бундай кўнгилсизликларнинг олдини олишга алоҳида эътибор қаратилмоқда, — дейди Ташқи меҳнат миграцияси агентлиги вилоят филиали директори Отабек Атабоев. — Хорижда иш берувчилар билан видеоконференц алоқа орқали мулоқот қилиш амалиёти йўлга қўйилди. Шу кунга қадар Россия Федерацияси Москва вилоятида фаолият кўрсатаётган “Пик-индустрия” МЖЧ қурилиш компанияси мутахассислари суҳбатидан ўтган 210 нафар фуқаролар аниқ иш ҳақи ва кафолатланган ижтимоий ҳимоя асосида ишга жўнатилди. Шунингдек, “Росдорстрой” МЖЧ билан келишувларга кўра 300 нафарга яқин бульдозерчи, кранчи ва самосвал ҳайдовчилари бўйича вакансияларга буюртмалар беришди. “Вологодское мороженное” корхонаси 30 нафар, “Вологодский подшипниковый завод” 150 нафар фуқароларимизни ётоқхона билан таъминланган ҳолда касб-ҳунарга ўқитиб, кейинчалик иш билан таъминлаш таклифини билдирган. Бу каби амалий таклифлар кўп. Айни кунда Фарғона шаҳридаги мономарказ биносида вақтинчалик меҳнат миграциясига кетаётган, рус тилини ўрганиш истагида бўлганлар учун ўқув машғулотлари ўтказиш йўлга қўйилган. Машғулотлар Россия халқлар дўстлиги университети тест маркази мутахассислари томонидан ўтказилиб, ўқув курсини битирганларга сертификатлар берилади.\nПрезидентимизнинг “Камбағал ва ишсиз фуқароларни тадбиркорликка жалб қилиш, уларнинг меҳнат фаоллигини ошириш ва касб-ҳунарга ўқитишга қаратилган ҳамда аҳоли бандлигини таъминлашга оид қўшимча чора-тадбирлар тўғрисида”ги қарорида меҳнат бозорининг самарали механизмларини жорий қилиш, аҳолининг ишчанлик фаоллигини ошириш, камбағал ва ишсиз фуқароларни замонавий касб-ҳунар, тадбиркорлик кўникмаларига ўқитиш, доимий даромад келтирадиган меҳнат ва тадбиркорлик фаолиятига жалб қилиш орқали бандлигини таъминлашга ҳам алоҳида эътибор қаратилган.\n— Фарғона саноат касб-ҳунар коллежи негизида ишсиз аҳолига хизмат кўрсатувчи “Ишга марҳамат” мономаркази ташкил этилди, — дейди Бандлик бош бошқармаси бошлиғи Баҳодир Ҳомидов. — Бу ерда 16 та касб ва хорижий тилларга ўқитиш орқали маҳаллий ҳамда хорижий иш берувчиларнинг талаб-ларига мос малакали мутахассислар тайёрланади. Бундан ташқари, Фарғона тумани компьютер технологиялари касб-ҳунар коллежида 8 та касб ва хорижий тилларни ўргатишга ихтисослашган “Фарғона тумани касб-ҳунарга ўқитиш маркази” фойдаланишга топширилди. Бу ерда 500 нафардан ортиқ ишсиз фуқаролар касбга ўқитиш курсларига жалб этилган. Айниқса, хотин- қизларни касб-ҳунар эгаллашига қулайликлар яратиш мақсадида вилоят ҳокимининг ташаббуси билан 11 та ҳудудда “Маҳалла аҳолисини касб-ҳунарга ўқитиш маскани”ларига қўшимча тарзда яна 6 та ҳудудда “Ишга марҳамат” мономарказлари филиаллар ташкил этилиб, Бандликка кўмаклашиш давлат жамғармаси маблағлари ҳисобидан керакли жиҳозлар етказиб берилди.\n— Ўттиз беш ёшдаман, — дейди Учкўприк туманидаги Калхат қишлоғидан келган Баҳромжон Тошпўлатов. — Россияга ишга борсам, қўлимда ҳунарим йўқлиги, рус тилида сўзлаша олмаслигим сабабли дуч келган юмушларни бажариб келардим. Жуда кўп қийинчиликларни бошдан ўтказдим. Топиш-тутиш, ётиб-туришда ҳаловат йўқ. Мукаммал касб-ҳунар эгаси бўлмай туриб ўзга юртда ишлаш қанчалик оғир эканлигини ўз ҳаётимда кўрдим. “Ишга марҳамат” мономарказида рус тилини ўрганиш ва пайвандлаш йўналишида касб эгаси бўлиш учун белгиланган машғулотларда қатнашяпман. Энди қаерга бориб ишласам ҳам ўз касбим бўйича меҳнат қиламан.\nАйни кунда вилоятдаги 22 та касб-ҳунар мактаблари, 7 та техникум ва 5 та коллежлар ўқув базасида таълим жараёнига халақит бермаган ҳолда ишсиз фуқаролар ва меҳнат мигрантларини қисқа муддатли касб-ҳунарга ўргатиш курслари ташкил этилди. Бу йил давомида 15000 нафарга яқин ишсиз ва хорижда ишлаш истагида бўлган фуқароларни қисқа муддатли ўқув курсларига қамраб олиш ва касб эгаллашларига кўмаклашади. 2021 йилда Корея Халқаро Ҳамкорлик Агентлиги (KOICA)нинг Ўзбекистондаги офиси томонидан Фарғона шаҳрида “Касбий таълим маркази ташкил этиш” лойиҳаси амалга оширилади.\n250 ТА ЯНГИ ИШ ЎРНИ ЯРАТИЛАДИ


Мукаммал Ислом дини жамият учун зарар бўлган барча амалларни гуноҳлар сарасига қўшди. Ҳаттоки, бундай амалларнинг оз миқдордагисига ҳам рухсат бермади. Балки, бундай гуноҳларга нисбатан қаттиқ жазолар, маъломат ва хатарлар борлигини такрор-такрор эслатди. Баъзиларини Қуръон билан, баъзиларини эса Росулуллоҳ соллаллоҳу алайҳи васалламнинг суннатлари билан харом қилди. Мўминларни бу жирканч ишларни қилишдан қайтарди.\nМана шундай қайтарилган амаллардан бири бу – порахўрлик яъни, замонавий тил билан айтганда коррупциядир. Порахўрликнинг хатари, унга берилган жазо ва маломатнинг миқдорини ушбу қисқагина ҳадис орқали билишимиз мумкин. Машҳур саҳобалардан бўлган Савбон розияллоҳу анҳу айтадилар: “ Росулуллоҳ соллаллоҳу алайҳи васаллам пора берувчи, пора олувчи ва уларнинг ўртасидаги воситачини лаънатладилар”. (Имом Аҳмад ривояти)\nРосулуллоҳ соллаллоҳу алайҳи васалламнинг ҳаётларидан озгина хабари бор инсон биладики, у зот муомала ва ахлоқда тенгсиз эдилар. У кишининг муборак забонларидан ҳар хил фаҳш, маломат, таъна ва лаънат сўзлари чиқмас эди. Ўзларига берилган турли озорларга, озор берган кимсаларга ҳам дуойибад, қарғиш ёки лаънат сўзларини айтмаганлар.\nБироқ, порахўрлик шундай иллатки, унинг гуноҳи шу қадар улканки, шунинг учун Росулуллоҳ соллаллоҳу алайҳи васаллам пора берганни ҳам, олганни ҳам ва ҳатто уларнинг ўртасида воситачи бўлиб турган инсонни ҳам лаънатладилар. Бу бежиз эмас албатта. Бунинг ўз сабаблари бор.\nБаъзи гуноҳларнинг зарари фақат ўз соҳибига тегади. Бошқалар учун зарар келтирмайди. Яна баъзи гуноҳлар борки, унинг зарари саноқли кишиларгагина таъсир қилади. Ва яна шундай гуноҳлар, иллатлар борки, уларнинг оқибати бутун жамиятга зарар келтиради. Инсонларниг келажагига, миллатнинг ва юртларнинг ривожланишига тўғаноқ бўлади. Порахўрлик ҳам айнан шундай, бутун жамиятга ва келажакка зарар келтирувчи гуноҳлар сарасига киради.\nҚолаверса, порахўрлик Аллоҳ таолонинг бир нечта фарзларига эътиборсиз бўлишга, уларга амал қилмасликка, бир қанча гуноҳ амалларнинг содир бўлишига йўл очади. Масалан, биргина таълим соҳасидаги коррупция илм-фан ва маърифатга зарба беради. Пора эвазига ўқишга кирган, пора эвазига имтиҳондан ўтган талаба учун илмнинг қиймати бўлмайди. Балки, у талабада “пул илмдан кўра кучлироқ воситадир”, деган тасаввур пайдо бўлади. бу эса ўз навбатида, “илм олиш фарз” деган буйруққа нисбатан эътиборни йўққа чиқаради. Жамиятда ўз соҳасининг билимдонлари камайишига, бу сабаб инсонлар орасида муроса ва хотиржамлик йўқолишига, турли хил қийинчиликларнинг юзага келишига олиб келади. Порахўрлик кишилар ўртасида адолат қилишга тўсқинлик қилади. Кимларгадир зулм қилишга йўл очади. Кишиларда адолатга, эзгуликка, жамият ва давлатга нисбатан ишончсизлик пайдо бўлишига ҳамда бундан бошқа жудаям кўп иллатларнинг юзага чиқишига сабаб бўлади. Айнан шунинг учун ҳам, Росулимиз Муҳаммад соллаллоҳу алайҳи васаллам порага, коррупсияга алоқадор бўлган барча кишиларни энг оғир сўз бўлган лаънат билан зикр қилдилар.\nБугун давлатимиз, хусусан юртбошимиз томонидан коррупцияга қарши қаттиқ кураш йўлга қўйилди. Жазолар ва назоратлар кучайтирилди. Бу албатта қувонарли хол. Чунки, давлат раҳбарининг талаби Росулуллоҳ соллаллоҳу алайҳи васалламнинг талаби билан, Аллоҳ таолонинг талаби билан мувофиқ тушмоқда. Мақсадлар бир нуқтада бирлашмоқда. Демак, юртбошимизнинг мақсади ҳам айнан жамиятнинг ривожи, адолат ва шаффофликни таъминлаш, зулм ва ноҳақликларга барҳам беришдир. Бу йўлда барчамиз бир ёқадан бош чиқаришимиз керак. Ўзини мўмин санаган, дин, миллат, юрт ва жамият ривожи учун бефарқ бўлмаган ҳар қандай шахс коррупцияга қарши бирлашиб ҳаракат қилмоғи лозим бўлади. зеро, Роббимиз бизни шунга буюрган: “Яхшилик ва тақво йўлида ҳамкорлик қилинг. Гуноҳ ва душманлик йўлида ҳамкорлик қилманг”. (Моида сураси, 2-оят)\nАзизлар! Роббимиз чақирган ҳамкорликка сизларни ҳам қўшилишингизни истайман. Унутманг! Бу ҳамкорликдан ҳеч ким зарар кўрмайди.\nДругие материалы в этой категории: « Урушган ака-укаларга эслатма\tВАТАНГА ХИЁНАТ ОҒИР ГУНОҲ »


Аллоҳ Таоло ким? – Islom Nuri\nАллоҳ Таоло ким?\nАЛЛОХ ТАОЛО бизнинг Раббимиздир. РАББ яратувчи, тарбия килувчи, эга, дегани. Аллох бутун оламни яратган. У хамма нарсани парвариш килади, бокади, ўстиради. У оламнинг эгасидир. Аллохни хеч ким яратмаган. Унинг Ўзи аввалдан бор эди. Биз Аллохни Унинг исмлари, сифатлари оркали таниймиз ва Унга иймон келтирамиз. Унинг 99 та исм ва сифати бор.\nАллох яккадир. Унинг хеч бир шериги, ёрдамчиси йўк. У ёрдамчига хам, бошка нарсаларга хам мухтож эмас. У хеч кимдан тугилмаган. Ўзи хам хеч кимни тугмаган. Унинг ота-онаси, аёли, ўгли, кизи йўк. Унга тенг келадиган хеч ким йўк. У хеч нарсага ўхшамайди.\nАллох – доимо тирик. У хеч качон ўлмайди ва ухламайди. Ундан бошка хамма нарса ўлади. Аллох нимани хохласа тирилтиради, нимани хохласа ўлдиради. Одамлар, жинлар, хайвонлар, кушлар, баликлар, хашаротлар Аллохнинг махлукотларидир. Махлукот яратилган нарсалар, дегани. Махлукотлар бор бўлиш учун Аллохга мухтож бўладилар. Уларга Аллох жисм, жон, хаво, сув ва овкат беради.\nАллох – одамларга мехрибон. У ердаги барча нарсани одамзодга хизмат килсин, деб яратган. У шамол ва булутларни юборади. Ёмгир-корларни ёгдиради. Океан-денгизларни сув билан тўлгизади. Дарёларни окизади. Дарахтларни ўстиради. Одамларга нон бўлсин, деб бугдойларни етиштиради. Яна У меваларни пиширади. Гулларни очилтиради. Бизга овкат бўлиши учун халол хайвонларни яратади. Ердан фойдали конларни чикариб беради. Касалларга шифо беради. Биз Уни яхши кўрамиз.\nАллох хаммадан кучли. Ер, осмон ва уларнинг ўртасидаги хамма нарсалар Аллохга бўйсунади. Куёш, ой ва юлдузлар Аллох кўрсатган йўлдан четга чикмайдилар. Бир-бирлари билан тўкнашиб кетмайдилар. Баъзан тепамизда момакалдирок гумбурлайди. Чакмок чакади. Осмондан олов келиб ерга урилади. Дарахтлар, уйлар ёниб кетади. Баъзан каттик ер кимирлайди. Иморатлар йикилади. Одамлар уйларнинг тагида колиб кетадилар. Баъзи ерларга сел келиб, хамма нарсани сув окизиб кетади. Буларнинг хаммасини ким килади?.. Аллох! Биз Аллохдан кўркамиз.\nАллох хамма нарсани эшитувчи, кўрувчи, билувчидир. Аллох ернинг устида, остида ва осмонда бўлаётган ишларнинг хаммасини кўриб, билиб туради. Шивирлаб гаплашилган гапларни хам эшитади. Коп-коронгида турган нарсаларни хам, хеч кимнинг кўзига кўринмайдиган зарраларни хам кўради. У одамларнинг дилларидан ўтган фикрларини хам билиб туради.\nАллохдан бошка биронта худо йўк. Худо, деб унга ибодат килинадиган Зотни айтилади. Ибодат, деганда намоз ўкиш, рўза тутиш каби ишлар тушунилади. Одамлар Аллохни танишлари, Ундан кўркишлари, Унга ибодат килишлари керак. Гунох ишлардан тўхташлари шарт. Шунда Аллох уларни балолардан асрайди. Агар одамлар Аллохнинг айтганини килмасалар, У офат юборади. Ёмонларни халок килади. Баъзан ёмонларга кўшиб яхшиларга хам бало юборади. Шунинг учун яхши одамлар ўзларидан бошкаларни хам Аллохнинг йўлига чакирадилар, ёмон йўлдан кайтарадилар.\n2 – коида. Аллох – хаммамизнинг Раббимиз. Дунёдаги хамма\nишларни У бошкаради. Аллох якаю ягонадир. Ундан бошка хеч бир худо йўк. Биз\nАллохга ишонамиз ва ибодат киламиз.\nАллох кандай зот?\nАллохни нима учун танишимиз керак?


Нурсултон Назарбоев ва Президент мамлакатнинг инқироздан кейинги ривожланишини муҳокама қилди NUR-SULTAN. Kazinform – «Nur Otan» партияси раиси Нурсултон Назарбоев Қозоғистон Президенти Қасим-Жомарт Тоқаев билан учрашди, деб хабар қилди Kazinform Елбасы матбуот котиби Айдос Укибайга асосланиб.\nОгоҳлантириш: Бир қатор вилоятларда об-ҳаво ёмонлашади NUR-SULTAN. Kazinform – Эртага Қозоғистоннинг бир қатор ҳудудларида об-ҳаво ёмонлашиши ҳақида огоҳлантириш эълон қилинди, деб хабар беради Kazinform Қазгидрометга асосланиб.\nСОVID-19 Европада янада тезлик билан тарқалмоқда NUR-SULTAN. Kazinform – Сўнгги бир суткада СОVID-19ни беш мингдан ортиқ одам юқтирганига қарамай, Франция мактабларни очишга тайёрланмоқда. Бу Францияда апрель ўрталаридан бери энг юқори кўрсаткич. Касалланган одамларнинг умумий сони 250 минг кишидан ошди. Бу ҳақида Kazinform euronews.comга асосланиб хабар беради.\nДавлат раҳбари ҚР Конституциясининг 25 йиллигига бағишланган халқаро конференцияда иштирок этди NUR-SULTAN. Kazinform – Қасим-Жомарт Тоқаев «XXI аср Конституцияси - қонун устуворлиги, инсоний қадриятлар ва давлат самарадорлиги» номли халқаро илмий-амалий конференциясининг ялпи мажлисида ва Осиё Конституциявий судлар ва муқобил институтлар ассоциациясининг IV Конгрессида иштирок этди. Бу ҳақда Kazinform Ақорда расмий сайтига асосланиб хабар беради.\n530 минг бола навбатчи синфда ўқийди NUR-SULTAN. Kazinform – 1 сентябрдан бошлаб 530 минг бошланғич синф ўқувчилари навбатчи синфда ўқийди. Бу ҳақда ҚР Таълим ва фан вазири Асхат Аймағамбетов Марказий коммуникациялар хизматида бўлиб ўтган матбуот анжуманида айтиб ўтди, деб хабар беради Kazinform мухбири.\n«Нурли жер»: Ақмола вилоятида 105 оила уйли бўлди KÓKSHETAÝ. Kazinform –ҚР Конституциясининг 25 йиллиги арафасида Ақмола вилоятининг Буланди туманида 105 оила уйли бўлди, деб хабар беради Kazinform мухбири.\nҚозоғистонда 558 та пневмония билан касалланиш ҳолати қайд этилди NUR-SULTAN. Kazinform – Кеча Қозоғистонда пневмония билан касалланишнинг 588 та ҳолати ва 3 та ўлим ҳолатлари қайд этилди, 355 киши соғайиб чиқди, дея хабар беради Kazinform coronavirus2020.kzга асосланиб.\nҚизилўрдада 7 ойда 1244 та корхона очилди QYZYLORDA. Kazinform – Қизилўрда шаҳрида йил бошидан бери 1244 та бизнес объекти очилди, деб хабар беради Kazinform мухбири.\nКоронавирус: Қозоғистонда 8 976 киши даволанмоқда NUR-SULTAN. Kazinform – Қозоғистонда коронавирус билан касалланган 8 976 киши даволанмоқда. Улар орасида 38 нафари гўдак, деб хабар беради Kazinform Соғлиқни сақлаш вазирлигининг Telegram-каналига асосланиб.\nҚозоғистонда 2 млн 390,9 минг кишига 42 500 тг ёрдам пули берилди NUR-SULTAN. Kazinform – Қозоғистонда 2,3 млндан зиёд одамга 42 500 тг ёрдам пули берилди, деб хабар беради Kazinform.\nНурсултон Назарбоевга «Ядро синовларидан холи дунё учун кураш чемпиони» мақоми берилди NUR-SULTAN. Kazinform – Қозоғистоннинг Биринчи Президенти- Елбасы Нурсултон Назарбоевга «Ядро синовларидан холи дунё учун кураш чемпиони» мақоми берилди.\nМутахассислар коронавирусни аниқлаш қайси босқичда қийин бўлишини айтишди NUR-SULTAN. Kazinform – ҚР Ўсимликлар биологияси ва биотехнологиялари институтининг Молекуляр биология лабораторияси бошлиғи Диляра Гриценко организмдаги вирусни аниқлаш ҳақида гапириб берди, деб хабар беради Kazinform мухбири.\nКеча Қозоғистонда 723 киши коронавирусдан соғайди NUR-SULTAN. Kazinform – Сўнгги бир сутка давомида Қозоғистонда 723 киши коронавирусдан даволаниб чиқди, деб хабар беради Kazinform coronavirus2020.kzга асосланиб.\nТуркистон ва яна бирқатор вилоятда огоҳлантириш эълон қилинди NUR-SULTAN. Kazinform – Бир қатор вилоятларда об-ҳаво ёмонлашиши туфайли огоҳлантириш эълон қилинди, деб хабар беради Kazinform Қазгидрометга таяниб.\nЎтган куни Қозоғистонда 168 кишида коронавирус аниқланди NUR-SULTAN. Kazinform – 26 август, 23:59 ҳолатига кўра, Қозоғистонда 168 киши коронавирусни юқтирган, деб хабар беради Kazinform coronavirus2020.kzга асосланиб.


Ассошиэйтед пресс тарқатган хабарга кўра, Тожикистон ҳукумати сўровига кўра, Россияда тожик муҳолифати вакили Ёқуб Салимов қўлга олинган.\nЁқуб Салимов 1993 йилда Тожикистон Ички ишлар вазири лавозимида ишлаган. 1996 йилда унга хизмат мавқеини суистеъмол қилган, деган айб қўйилиб ўз лавозимидан озод этилган ва Туркияга элчи қилиб юборилган. Унга нисбатан Тожикистон прокуратураси томонидан жиноий иш қўзғолгач эса, у Туркиядан Россияга қочиб борган.\nТожикистон муҳолифатига кўра, Ёқуб Салимов 1996 йилда президент Имомали Раҳмоновга норозилик билдирган. Шу боисдан Ёқуб Салимов ўз вазифасидан олиниб, унга нисбатан жиноий иш очилган.


Фавқулодда ҳолатлардан эҳтиёт бўлинг!\nРеспублика миқёсида Фавқулодда вазиятлар профилактикасини ташкил қилиш хамда 2019 йил 20 ноябрдан 20 декабрь кунига қадар “Аҳоли ва ҳудудларни фавқулодда вазиятлардан муҳофаза қилиш ойлиги» ўтказилмоқда.\nҚиш мавсумида об-ҳавонинг кескин совиб кетиши натижасида газ босимининг пасайиши инсонларнинг электр манбасига бўлган эҳтиёжи ортиши оқибатида ёнғинлар бир мунча кўпаяди.\nБу даврда Фавқулодда вазиятлар вазирлиги Ёнғин хавфсизлиги хизмати хамда маҳаллий ҳокимият, ўзини ўзи бошқариш органлари ва ҳудудий профилактика инспекторлари билан ҳамкорликда олиб бориладиган тарғибот-ташвиқот ишларини кучайтириш, яъни маҳалла, корхона-ташкилотлар, ўқув ҳамда даволаш муассасаларида ёнғин хавфсизлиги қоидаларига оид суҳбатлар ўтказиб борамиз.\nСергели тумани Фавқулодда вазиятлар бошқармаси Ёнғин хавфсизиги бўлими томонидан ушбу ойликни самарали ўтказиш мақсадида туман ҳокимининг қарорига асосан мутасадди ташкилотлар вакилларидан иборат ишчи гуруҳлар ташкил қилинади. Ҳозирги кунда бўлим шахсий таркиби томонидан маҳаллаларда, мактаб ва мактабгача таълим муассасаларида кенг қамровли учрашувлар ўтказилмоқда. Бундан ташқари, ерости сув қудуқларини текшириш ҳамда ноқонуний қурилишларда ис газидан заҳарланиш ҳолатларининг олдини олиш, мақсадида туман газ ва электр идоралари ходимлари билан тезкор рейдлар уюштирилмоқда.\nЁнғинни ўчиргандан кўра, олдини олган афзалдир. Ҳаётимизнинг барча жабҳаларида ёнғин хавфсизлиги қоидаларига риоя қилишда масъулиятимизни оширайлик. Бу билан ўз ҳаётимизни, давлатимиз ҳамда шахсий мулкимизни офатдан асраган бўламиз.\nСергели тумани ФВВ ЁХБ


"СКА-Хабаровск" Россия премьер-лигасига йўл олди, "Арсенал" эса унда ўрнини сақлаб қолди\n00:27 / 29.05.2017\n"СКА-Хабаровск" клуби 2016/17 йиллардаги мавсум натижаларига кўра Россиянинг 2-рақамли футбол дивизиони – Миллий футбол лигасида 4-ўринни эгаллаб, Россиянинг олий дивизионида иштирок этиш ҳуқуқини қўлга киритиш учун "Оренбург" клуби (Россия чемпионатида 13-ўрин) билан беллашди.\nХабаровскда 25 майда ўтган 1-учрашув 0:0 ҳисобида якунланганди. Оренбургда ўтган учрашувнинг асосий ва қўшимча вақтида ҳам 0:0 ҳисоби қайд этилди. Пенальтилар сериясида эса "СКА" футболчиларига омад кулиб боқди: улар 5:3 ҳисобида ғолиб бўлиб, премьер-лигада иштирок этиш ҳуқуқини қўлга киритдилар.\nШу тариқа, "СКА-Хабаровск" кейинги мавсумда Россия премьер-лигасида, "Оренбург" эса бир поғона қуйи дивизион – Миллий футбол лигасида иштирок этадиган бўлди.\nПремьер-лигада 14-ўринни эгаллаган Туланинг "Арсенал" клуби эса Миллий футбол лигасида 3-ўринни эгаллаган "Енисей" устидан жавоб учрашувида 1:0 ҳисобида ғалаба қозониб, премьер-лигадаги ўрнини сақлаб қолди.\nУчрашувдаги ягона тўпни 29-дақиқада Игорь Шевченко киритди.\nЭслатиб ўтамиз, 1-учрашув "Енисей"нинг 2:1 ҳисобидаги ғалабаси билан якунланганди. Бироқ "Арсенал" меҳмонда урилган тўп қоидасига кўра, кейинги мавсумда ҳам олий дивизионда иштирок этадиган бўлди.


ҲОМИЛАДОРЛИКДАН САҚЛОВЧИ ВОСИТАЛАР ҲАҚИДА 6 ҲАҚИҚАТ - 4 Сентября 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Сентябрь » 4 » ҲОМИЛАДОРЛИКДАН САҚЛОВЧИ ВОСИТАЛАР ҲАҚИДА 6 ҲАҚИҚАТ\n«Спирални уйда олиб ташласа бўладими?»\n— Фарзандим дунёга келгач, туғруқхонанинг ўзидаёқ режалаштирилмаган ҳомиладорликдан сақланиш учун спираль қўйдирдим. Аммо ноқулайлик сезилаяпти. Шифокорга борай десам, гинекологик текширувдан қўрқаман. Уй шароитида спирални ўзим олиб ташласам бўладими?\nФозила, 24 ёш\n— Ҳомиладорликдан сақловчи бачадон ичи воситасини зинҳор уй шароитида, бундан ташқари малакали шифокордан бошқа одам олмаслиги лозим. Бу иш стерилланган асбоблар ёрдамида шифохонада амалга оширилади. Спирални олиб ташлаш одатда ҳайз циклининг 2-3 кунларида бажарилади. Спираль бачадон ва бачадон бўйнидан ўтиб ташқарига чиқарилаётганда ёқимсиз оғриқ сезилади, шунинг учун бу ишни аёлнинг ўзи бажара олмаслиги аниқ. Фақатгина бачадон ичи спирали ўз жойидан кўчиб, қинга яқин жойда жойлашиб қолгандагина аёлнинг ўзи уни олиб ташлаши мумкин. Бачадон организмнинг ички аъзоси бўлиб, у танамиздаги бошқа ички аъзолар каби стерил муҳитда бўлади. Ҳаёт учун зарурий орган санламасада, унинг ёрдамидагини аёл ўзидан зурриёд қолдириши мумкин.\n«Эркакни безовта қилиши ростми?»\n— Уч фарзандим бор. Ҳомиладорликдан сақланиш учун доим бачадон ичи спиралидан фойдаланганман. Сўнгги жинсий яқинликдан кейин турмуш ўртоғим ўша восита унга ҳалақит бераётгани ҳақида айтди. Илгари бундай ҳолат кузатилмаган. Спираль жойидан қўзғалган бўлиши мумкинми?\nНаргиза, 36 ёш\n— Ҳомиладорликдан сақловчи бу восита бачадон ичида жойлашиб, спиральнинг ипчаси эса бачадон бўйнига тушиб туради. Айрим ҳолатларда спиралнинг ипчаси узун бўлади ва жинсий яқинлик даврида эркакка сезилиши мумкин. Тахминимча, илгари қўйидирилган спиралнинг ипи калта бўлгани учун муаммо кузатилмаган. Маслаҳатим, акушер-гинеколог кўригига борсангиз, спиралнинг ипчасини калталатиб беради. Унинг жойидан қўзғалганини фақатгина УТТ таҳлил натижасига ёрдамида билиш мумкин. Агар бачадон ичи спирали қўйилган жойидан қўзғалиб, бачадон бўйнига тушиб қолса аёл ҳарақат қилганида, ўтириб турганида оғриқ, қориннинг пастки соҳасида нимадир ботаётганини ҳис қилади. Спираль жойидан силжиса, ҳайз оғриқ билан кузатилади ҳамда миқдори ва давомийлиги ортади.\n«Кумуши яхшими ёки тилласи?»\n— Яқинда она бўлдим. Чилланинг 37-38 кунлари бачадон ичи спиралини қўйдиришни таклиф қилишди. Шифокорнинг айтишига қараганда, ҳомиладорликдан сақловчи бу воситанинг турли хил металлдан тайёрланганлари бўлар экан. Улар бир-биридан нимаси билан фарқланади? Шунда тилла суви юргизилгани энг яхшисими?\nГулбаҳор, 22 ёш\n— Ҳомиладорликдан сақловчи бачадон ичи воситаси Т ҳамда О ҳарфи шаклида бўлади, тайёрланган металлига қараб эса мис, кумуш ва тилла спиралларга бўлинади. Улар фойда жиҳатидан бир-биридан деярли фарқ қилмайди. Организм бегона буюмни қабул қилиш хусусиятини инобатга олган ҳолда шифокор спиралнинг у ёки бу турини таклиф қилиши мумкин. ҳудудий оилавий поликлиникаларнинг гинекологик текширув хоналарида аёлларга мисдан тайёрланган спираллар бепул қўйилади. Аёл ўзининг хоҳишига кўра, дорихонадан мазкур воситанинг кумуш ёки тилладан тайёрланганини харид қилиши мумкин. Организм соғлом бўлса унда ҳар қайси турдаги восита яхши жойлашади. Спираль қўйдирилганидан сўнг аёлга икки ҳайз циклини эътибор билан кузатиш тавсия этилади. Агар ҳайз миқдори ва давомийлиги ортса, оғриқлар бўлса бачадон ичи спирали олиниб, унинг ўрнига бошқа турдаги ҳомиладорликдан сақловчи воситадан фойдаланиш буюрилади.\n— Эшитишимга қараганда, она ва қизнинг репродуктив аъзоларинг фаолияти ўхшаш бўлар экан. Онам ҳомиладорликдан ҳимояланиш учун бачадон ичи спиралидан фойдаланади, ҳозирги спиралини бундан 16 йил аввал қўйдирган экан. Фарзандим 3 ёшга етгунига қадар менга ҳам спирал қўйдиришни тавсия қиляпти. Ахир онамнинг организми яхши қабул қилган восита, менга ҳам зарар келтирмаса керак, деб ўйлаяпман.\nСадоқат, 21 ёш\n— Ҳар бир организм индивидуал бўлишини унутмасликни маслаҳат бераман. Ҳомиладорликдан ҳимояловчи воситаларни ишлатиш ҳақида сўз борганда насл ҳақидаги маълумотлар аҳамиятга эга эмас. Шу сабабли шифокорнинг маслаҳатига амал қилишингизни сўрайман. Амалиётим давомида 18 йил, 20 йил давомида спираль ёрдамида ҳомиладорликдан сақланиб келган аёлларни кўрганман. Уларнинг аксариятида спирал атрофига эт ўсиб кетган бўлиб, спирал ипчасининг сифати бузилган ёки умуман йўқ бўлади. Бундай ҳолатларда бачадон ичи воситасини олиб ташлаш жараёнида қийинчиликлар кузатилади. Ҳар қайси ҳомиладорликдан сақловчи бачадон ичи спиралининг фойдаланиш муддати 5-6 йилни ташкил этади, уни қўйдиргандан сўнг ҳар олти ойда УТТ дан ўтиб, унинг жойлашувини кузатиб туриш тавсия этилади.\n«Гормон дорилар ҳиссиётни сўндирадими?»\n— Орал контрацептивлар қабул қилишни бошлаганимга тахминан 4 ой бўляпти. Мана шу давр орасида жинсий яқинликка бўлган хоҳишим борган сари сўниб бораётганини ҳис қиляпман. Бу эса турмуш ўртоғим билан ўртамиздаги муносабатларга салбий таъсир кўрсата бошлади. Айтингчи, бу дорининг таъсириданми? Бошқа препаратга алмаштирсам ҳаммаси изига тушармикан?\nЗарифа, 29 ёш\n— Орал контрацептив воситалар ҳомиладорликдан сақлаш билан бирга, аёлни ҳайз циклида кузатиладиган оғриқлар, кўкрак ва бачадон бўйни саратони хавфидан ҳимоя қилади. Тиббий амалиёт давомида бу дорилар аёлнинг либидоси (жинсий яқинликка хоҳиш-истаги)га салбий таъсир кўрсатгани ёки уни сўндиргани ҳақида аниқ ва тасдиқланган маълумотлар мавжуд эмас. Сурункали чарчоқ, организмнинг толиқиши, уйқунинг нормада бўлмаслиги, руҳий тушкунлик каби сабабларни бартараф этишга ҳаракат қилинг. Агар ростдан ҳам ҳомиладорликдан сақловчи дорилар ёқмаётган бўлса, шифокор билан маслаҳатлашиб, уларни бошқа бир турдагисига алмаштиришингиз мумкин. Шунингдек, эндокринолог шифокор қабулидан ўтиш ҳам зарар қилмайди.\n«Ҳомиладорликдан сақловчи инъекция оғритса...»\n— Шифокорнинг тавсиясига кўра ҳомиладорликдан сақланиш учун инъекция кўринишидаги контрацептивдан фойдаланяпман. Бир ойда бир марта шифокор қабулига чиқиб, укол олиб келаман. Умумий ҳисобда 6 марта укол қилдирдим. Мана тахминан бир ойдан бери бачадонимда симиллаган оғриқ сезилади. Бу ўша дорининг таъсиримасмикан?\nФарида, 27 ёш\n— Бачадондаги оғриққа бу каби дорилар сабаб бўлмайди. Аёлнинг умумий ҳолати ёмонлашгани ёки бирор инфекция юқтириб олгани ҳисобидан безовталиклар кузатилаётган бўлиши ҳам мумкин. Инъекция кўринишидаги контрацептивларнинг 2 ойда бир, 3 ойда бир марта қабул қилинадиганлари ҳам бор. Аксарият ҳолларда ҳомиладорликдан ҳимояловчи бундай воситани мунтазам қўллаш жараёнида аёл ой кўришдан қолиши мумкин. Бироқ буни эрта климакс сифтида қабул қилмаслик лозим, шунингдек бепарво ҳам бўлмаслик тавсия этилади. Маслаҳатим, шифокор кўригидан ўтинг ҳамда ҳомиладорликндан асровчи воситанинг турини алмаштириш ҳақида сўраб кўринг.\nКатегория: Foydali maslahatlar / Полезны советы | Просмотров: 142 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #Yangilik, #ahborot, #newsa, #xabarlar | Рейтинг: 0.0/0


ОАВ: A320 самолёти бортида портлаш таҳдиди туфайли Флоридага шошилинч қўнди » Ўзбекистон янгиликлари – Zamin.uz\nAirbus A320 19 ноябрь, пайшанба куни Форт-Лаудердейл (Флорида штати) халқаро аэропортига шошилинч равишда қўнди, деб хабар беради «ТАСС». Унинг бортида 92 нафар йўловчи ва экипаж аъзолари бўлган. CBS-12 телеканалининг маълум қилишича, самолётнинг кутилмаганда қўнишига унинг бортида портлаш юз бериши мумкинлиги хавфи сабаб бўлган. Маълум бўлишича, йўловчилардан бири бомба портлаши мумкинлиги ҳақида гапирган. Самолёт терминаллар учун хавфсиз масофага ўтказилган. Сапёрлар гуруҳи багаж бўлимини текширмоқда. Манба: Daryo.uz


Ёрдам берамизми ёки ёнидан кўз юмиб ўтамизми?\nС начала работы biznes-daily.uz 7 528 300\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Ёрдам берамизми ёки ёнидан кўз юмиб ўтамизми?\nИшга қатнай туриб, эрталабдан йўл чеккасида машиналар эгаларидан пул сўраб турган онахонга кўзим тушади.\nОнахон ночор аҳволда... Унинг юзидан “Нима учун қаридим, не кунларга қолдим”, деган маънони уқиш мумкин эди.\nБу манзара ҳар куни такрорлангани боис, кўзим ҳам ўрганиб қолибди. Лекин бир кун онахонни қўли синган ҳолатда кўриб, тўғриси, ачиниш ҳисси билан бирга жаҳлим чиқди. Ахир у, энг аввало, биз бошимизга кўтарадиган буюк зот-ку, қолаверса, маҳалладошим, бир ҳамюртим-ку...\nОнахонга яқин бордим. Саломлашиб, кейин соғлиғини сўрадим. Ундан аликдан бошқа сас чиқмади. Саволларимга жавоб бўлмаганидан кейин ундан узоқлашдим. Шу атрофда нон сотиб ўтирган жувондан онахонни суриштирдим.\n– Икки йил бўлди шу ерда иш бошлаганимга, ҳар тонг аёлни шу алфозда кўраман –\nдеди жувон. – Гоҳида светофорда тўхтаб турган машиналарнинг эшигини очиб пул сўрайди. Кимдир пул узатади, кимдир жаҳл билан бақиради. Одамларнинг айтишича, набиралари билан ёлғиз ўзи яшаркан. Қизи 5-6 фарзандини унга ташлаб чет элга кетганмиш.\nЧет элга мўмай даромад топиш учун бормайдими одамлар? Ёки шунча фарзандини “ишонганим онам” дея бедарак кетдимикин? Билолмадим, лекин билиш хоҳиши мени онахоннинг маҳалласига етаклади. Одамлардан сўраб-суриштириб уйини топиб бордим. Узоқдаги қариндошдан яқиндаги ким яқин бизга? Ҳа, қўшни. Қўшнилар билан суҳбатлашдим. Амин бўлдимки, онахоннинг бир умрлик елкадоши – турмуш ўртоғи, ўз бахтидан тинчиган қизи, куёви, набиралари бор экан. Лекин онахонни тиламчиликка ундовчи у билан бирга яшовчи қизи экан. Қулай вақти келганда онахоннинг бу “иш”ларидан жаҳли чиққанини, бир жойда яшаётганлиги учун ори келишини, бу ҳар кун такрорланадиган ҳолат бўлгани учун ахийри ўрганиб қолишганини айтишди.\nДугонамнинг онаси бу дунёни тарк этганига ўн йил бўлди. Дугонам айтади: “10 йиллик моғор босган, онамдан бошқа ҳеч кимга айтишга раво кўрмайдиган дардларим бор. Онам ҳаёт бўлганида бу дардларимни айтишга улгурмасимдан кўзларимга боқиб уқарди, сезарди...”\nБу каби соғинчли сўзларни кўп эшитамиз. Қанийди онаси ҳаёт бўлганлар кадр, ҳурмат деган буюк тушунчаларни улардан қизғонмаса.\nОнахон яшаётган маҳалла раиси қаерга қарамоқда? Бу ишлардан хабари бормикин? Маҳалла гузарида бўлдим. Маҳалла раисидан онахонни сўрашим билан таниди. Ҳа, ҳар ҳолда бехабар эмас экан.\n– Мен Мамлакат (исми ўзгартирилган) опани ҳар кўрганда бу иш тўғри эмаслигини тушунтираман. Доим ая бу иш қайтарилмаслигига сўз беради. Уларнинг хонадонида низолар юзасидан кўп бўламиз. Агар сизни кимдир мажбурлаётган бўлса, билдиринг, деймиз. Йўқ, ҳеч нарса ўзгармаяпти. Нима қилиш мумкинлигини ҳам билмай қолдик. Уларни биринчи бор сиз сўраб келдингиз. Жиддий ўйлаб кўриш керак, – дейди маҳалла раиси.\nУнинг айтишича, онахон ҳатто бирон марта ҳам маҳалладан моддий ёрдам сўрамаган. Маҳалладан сўрашдан кўра кўчадан сўраш осонмикин? Ёхуд маҳалланинг ёрдам пули унинг “ишлаб топаётган” даромади олдида ҳеч вақо эмасмикин?\nАёнки, онахон ёрдамга муҳтож, яқинлари бўлса-да, меҳрга зор. Ким уни ҳимоя қилишга тайёр?\nКим ўз уйидан ҳайдалган вақтида оталар чойхонасига бориб тунни ўтказадиган аёлга ёрдам беради?\nЮртимизда шундай ёрдам хизмати борми? Бу каби ишларга кўз юмсак, миллий менталитетимизни кўкка кўтариб мақташларимиз қаёқда қолди?!


Афғонистонда навбатдаги портлаш, хавфсизлик хизмати ходимлари ҳалок бўлди\n13:52 / 28.09.2017\nАфғонистон жанубидаги Қандаҳор вилоятида маҳаллий полиция бўлимига яқин ерда автомобилнинг портлатилиши оқибатида хавфсизлик кучларининг камида 12 ходими ҳалок бўлди, яна тўрт нафари яраланди. Бу ҳақда Pajhvok агентлиги хабар берган.\nВилоят ҳуқуқ-тартибот идоралари вакилининг агентликка маълум қилишича, худкуш-террорчи ҳужуми чоршанба куни кечқурун содир бўлган.\nҲужум учун масъулиятни «Толибон» радикал ҳаракати жангарилари ўз зиммаларига олишди.\nСўнгги пайтларда Афғонистоннинг шарқий ва жанубий вилоятларида экстремистларнинг позициялари сезиларли даражада кучайди. Шу билан бирга, «Толибон»нинг қўмондонлари ва жангарилари тобора ИШИД террорчилик гуруҳига содиқлик билдиришмоқда.


ФАРҒОНАДА ЎҚУВЧИЛАРГА БЕПУЛ ТРАНСПОРТ ХИЗМАТИ - UzTV New York, Inc.\nЎзбекистонда истиқлолнинг дастлабки йилларидан бошлаб баркамол авлод тарбияси йўлида олиб борилаётган эзгу саъй-ҳаракатларда узоқни кўзлаб иш юритиш, келажак ҳақида қайғуриш каби хислатлар мужассамдир. Шу маънода, мамлакатимизнинг эртанги тақдири қандай кечиши айни кунларда олиб борилаётган барча юмушларимизда намоён бўлади.\nВазирлар Маҳкамасининг ўтган йил якунлари ва 2012 йилга мўлжалланган энг муҳим устувор йўналишларга бағишланган мажлисида давлатимиз раҳбари томонидан шу хусусда яна бир карра таъкидлаб ўтилгани бежиз эмас. Президентимизнинг ушбу мажлисдаги «2012 йил Ватанимиз тараққиётини янги босқичга кўтарадиган йил бўлади» номли маърузасида баркамол авлод тарбияси йўлида олиб борилаётган ишларга алоҳида эътибор қаратилди.\nХўш, маърузадан келиб чиқадиган вазифаларнинг бажарилишини таъминлаш мақсадида вилоятимизда қандай ишлар амалга оширилмоқда?\nТаъкидлаш жоизки, бу борада вилоятимизда олиб борилаётган барча саъй-ҳаракатлар ва муштарак вазифаларни ўзаро умумлаштириш мақсадида шу йилнинг 12 июнида вилоят ҳокимининг «Умумтаълим мактаблари, академик лицей ҳамда касб-ҳунар коллежлари ўқувчиларига ўқиш учун қўшимча қулайликлар яратиш чора-тадбирлари тўғрисида»ги қарори қабул қилинди. Энди ҳар йили 1 сентябрдан 1 июлга қадар соат 6.30 дан 9.00 гача ва соат 11.00 дан 16.30 гача ўқувчилар барча йўловчи транспорт турларида ўқувчилар бепул юра олишади. Ушбу ташаббусни вилоятдаги барча йўловчи транспорти корхоналари қўллаб-қувватлади.\nҚарорнинг амалга оширилиши орқали Фарғона вилоятида ўқувчи ёшларни имтиёзли тарзда ўқишга олиб бориш ва олиб келиш учун йилига 10 миллиард сўмга яқин маблағ сарфланади.


"Локомотив": Ойнинг эътиборга молик воқеалари\n2 май,2017, 14:38 294\nТошкентнинг "Локомотив" клуби матбуот хизмати жамоанинг апрель ойидаги эътиборга молик воқеалари ҳақида маълумот берди. Қуйида улар билан танишинг:\n- "Локо" ҳужумчиси Марат Бикмаев ўтган ойда 9та гол уришга эришди. У олий лигада 5та, Чемпионлар лигасида тўртта гол уришга муваффақ бўлди.\n- "Локомотив" кетма-кет икки ўйинда Олий лиганинг икки кучли жамоасини бир хил ҳисоб билан мағлуб этди. Уйда "Насаф", сафарда "Пахтакор" 2:1 ҳисоби билан мағлуб этилди. Ҳар иккала учрашувда киритилган тўрт голга Бикмаев муаллифлик қилди.\n- Афсуски, ОЧЛда иккита ўйин ўтказган "Локомотив" иккаласида ҳам дуранг қайд этди. Аввалига "Истиқлол" билан 1:1 ўйналган бўлса, кейин "Ал Таавон"га қарши баҳс 4:4 натижаси билан якун топди.\n- Апрелнинг охирги кунларида "Локомотив" ўз майдонида "Обод"га қарши баҳс олиб бориб, 7:0 ҳисобида зафар қучди. Ва бундай натижа "Локо" тарихида иккинчи бор қайд этилди. "Темирйўлчилар" биринчи марта 2015 йил "Сўғдиёна"ни айнан шу ҳисоб билан мағлуб этишганди.\n- Ва ниҳоят қишки мавсумда жамоамиз сафига келиб қўшилган Мурод Бобожонов "Локо" либосида ўз голлари сонини очишга муваффақ бўлди. У "Обод" билан кечган беллашувда иккита гол уришга эришди. Унга кейинги ўйинларда ҳам омад тилаб қоламиз.\n- 29 апрель куни бўлиб ўтган беллашувда жароҳат олган икки футболчимиз Саламат Қутибоев ва Шуҳрат Муҳаммадиев яна сафга қайтишди. Бунгача Қутибоев охирги марта "Шўртан" билан ўйинда, Муҳаммадиев эса Эронда "Истиқлол"га қарши майдонга тушганди.\n- Бу йил ҳисобидан Маъмур Икромов биринчи марта "Локо" дарвозасини қўриқлади. У "Обод" билан ўйинда ўз дарвозаси дахлсизлигини сақлаб қолди. Қолаверса, пенальти қайтаришга муваффақ бўлди.\nТеглар: Олий Лига ОЧЛ Локомотив


Вилоят ҳокимига бўйсунадиган ижро назорати бўлими ташкил этилди - zarnews.uz\nСамарқанд вилояти ҳокими Э.Турдимов “Вазирлар Маҳкамасининг 2021 йил 31 мартдаги “Ўзбекистон Республикаси ҳукумати тизимидаги давлат бошқаруви органлари, хўжалик бирлашмалари ва бошқа ташкилотларнинг ижро интизомига масъул таркибий бўлинмалари раҳбарларини лавозимига тайинлаш ва уларнинг фаолиятини тартибга солиш чора-тадбирлари тўғрисида”ги қарори ижросини таъминлаш мақсадида қарор қабул қилди.\nМазкур қарор билан вилоят ҳокимлиги бошқарув аппаратида 3 штат бирлигидан иборат Ижро назорати бўлими ташкил этилди.\nБўлим штат бирликлари вилоят ҳокимлиги ташкилий-назорат гуруҳининг 1 нафар бош, ахборот-таҳлил гуруҳининг 1 нафар етакчи ва ишлар бошқармаси девонхонасининг 1 нафар етакчи мутахассислари ҳисобидан шаллантирилади.\nИжро назорати бўлими бевосита вилоят ҳокимига бўйсунади.\nҚарорда янги бўлимнинг вазифалари ҳам белгилаб берилган.\nТеглар: вилоят ҳокимлиги\nКоммунал соҳага оид муаммолар муҳокама қилинди\nБажарилмаган иш учун ким жавоб беради?\nҚонун устувор бўлмаган жойда тартиб бузилади\n“IS_DocFlow”дан қандай фойдаланяпсиз?


ФАРҒОНАДА ХАЛҚАРО ТЕННИС МУСОБАҚАЛАРИ ЯКУНЛАНДИ - UzTV New York, Inc.\nФАРҒОНАДА ХАЛҚАРО ТЕННИС МУСОБАҚАЛАРИ ЯКУНЛАНДИ\n06/16/2014 | Filed under: SPORT,UZ TV NEWS | Posted by: "Uzbekny" muxbiri\nЎзбекистон теннис федерацияси мамлакатимизда Профессионал теннисчилар уюшмаси (ATP), Хотин-қизлар теннис уюшмаси (WТА) ва Халқаро теннис федерацияси (ITF) билан ҳамкорликда эркаклар, хотин-қизлар, ўсмирлар ва болалар ўртасида халқаро миқёсдаги мусобақаларни мунтазам ўтказиб келмоқда. Бу, ўз навбатида, юртимизнинг халқаро майдондаги обрў-эътиборини янада мустаҳкамлаш билан бирга, кучли ракетка усталари етишиб чиқишида муҳим аҳамият касб этмоқда.\nФарғона шаҳрида анъанавий ўтказиб келинаётган “Fergana Challenger” ва “Fergana women’s” мусобақалари ҳам ана шу мақсадларга хизмат қилмоқда.\nФарғона шаҳридаги “Истиқлол” теннис мажмуасида бир ҳафта давом этган 20- “Challenger” ва 4-“Fergana Women’s” халқаро турнирларининг финал учрашувлари 15 июнь якшанба куни бўлиб ўтди.\nМукофот жамғармаси 50 минг АҚШ доллари бўлган “Chellenjer” ҳамда 25 минг АҚШ долларига тенг мукофот учун “Ferghana Women’s” турнирида юртдошларимиздан ташқари, МДҲ мамлакатлари ҳамда АҚШ, Исроил, Колумбия, Хитой, Таиланд, Швейцария, Ҳиндистон, Япония каби 18 мамлакатидан 100 нафарга яқин теннисчилари яккалик ва жуфтлик баҳсларида ғолиблик учун куч синашдилар.\nФиналнинг дастлабки учрашуви “Fergana Women `s“ халқаро турнири ғолибини аниқлаб берди. Унда мамлакатимизнинг кучли ракетка устаси Нигина Абдураимова япониялик таниқли теннисчи Нао Хидино билан беллашди.\n– Мен бугун ниҳоятда бахтиёрман. Сабаби “Fergana Women`s“ турнирида иккинчи бор ғолибликни қўлга киритдим. Бунинг учун устоз-мураббийларимга ва мени қўллаб-қуввалаб турган ишқибозлар ҳамда турнир ташкилотчиларига ҳам ўз миннатдорчилигимни билдираман. Биз бир ҳафта давомида чиройли кортларда замонавий шароитларда баҳслашдик. Келгусидаги мақсадим Германияда ўтказиладиган турнирда иштирок этиб, ғолиб бўлиш.\nНигина ҳал қилувчи баҳсда япониялик Нао Хибинони 6:3, 6:4 ҳисобида енгиб, турнирнинг бош совринини қўлга киритди.\nЖуфтлик баҳсларида япониялик теннисчилар Хироко Кувата ва Мари Танака ғолиб бўлди.\nКуннинг иккинчи ярмида эркаклар ўртасида ўтказилган беллашувларининг финал баҳслари бўлиб ўтди. Унда Словения вакили Влаз Карчеч россиялик теннисчи Александр Кудрявцевга қарши кортга чиқди. Словениялик Влаз Карчич “Challanger-2014” ғолиблигини қўлга киритди.\n– Фарғонада биринчи бўлишим. Шаҳарнинг меҳмондўст одамлари, бири-биридан чиройли ва кўркам кўчалари, айниқса, замонавий теннис кортлари менда катта таассурот қолдирди, – деди россиялик Александр Кудрявцев. – Кейинги йилда ўтказиладиган ушбу мусобақада астойдил ҳаракат қилиб, ғолиб бўламан, деган ният билан қайтмоқдаман. Меҳмоннавоз, хушфеъл фарғоналикларга бизни очиқ чеҳра, хушмуомала-ла кутиб олишгани учун катта раҳматлар айтаман. Юртингизга асло кўз тегмасин!\nТурнир якунида ғолиб ва совриндорлар ташкилотчиларнинг кубок ва эсдалик совғалари билан тақдирландилар.


Футболчиларимиз интернетда фаолми? » Скачать музыку бесплатно новинки музыки 2016-2017\nФутболчиларимиз интернетда фаолми?\nКомментариев: 0 Просмотров: 279 Дата: 11-01-2016, 22:10 Ўзбек футболчилари тўғрисида турли хил қизиқарли маълумотларни беришда давом этамиз. Қуйида чарм тўп усталарининг интернет тармоғидаги фаолликларига назар ташлаймиз. “Локомотив” жамоаси етакчиси Темур Кападзе асосан сафарда бўлган вақтларда интернетдан кўп фойдаланади. У асосан футбол сайтлари, фейсбук, интаграмм, телеграмм тармоқларини кузатади. Уйда эса бунинг аксини кўриш мумкин. Сервер Жепаров ҳам мана шундай. Клуб билан сафардаги йиғинларда футболчини интернетдан топиш мумкин. Қолган вақтларда у унчалик фаол эмас. “Бухоро” ярим ҳимоячиси Азиз Ибрагимов эса фаол. Ибрагимов асосан фейсбук, телеграммдан доимий равишда фойдаланади. Баъзида уни кун давомида ҳам интернетдан топиб, сухбатлашиш имкониятига эга бўласиз. “Локомотив”нинг умидли ўйинчиси Санжар Шоаҳмедов интернетдан жуда кам фойдаланди. Бирорта ижтимоий тармоқда уни учратмайсиз. У асосан футболга ихтисослашган сайтларни кузатади. “Қўқон-1912” билан шартнома тузган Алибобо Раҳматуллаев ҳам интернетнинг доимий мижозидир. У фейсбук, телеграмм, инстаграммларнинг фойдаланувчиси. “Ал Жаиш” ярим ҳимоячиси Сардор Рашидовнинг барча тармоқларда профили бор. Категория: Спорт Нашли ошибку?


Эрдўған Туркияга нисбатан Ғарбнинг босими ортиб бораётганини айтди | Qalampir.uz\nЭрдўған Туркияга нисбатан Ғарбнинг босими ортиб бораётганини айтди\nОлам\t12 Январь 19:17 5846\nТуркияга нисбатан босим кўлами кенгайди. Бу ҳақда Туркиянинг ҳукмрон “Адолат ва тараққиёт” партияси парламентдаги фракцияси йиғилишида Президент Ражаб Тойиб Эрдўған айтиб ўтди.\nПрезидент 2016 йил 15 июлдаги давлат тўнтаришига уринишнинг олди олинганидан кейин Ғарб давлатларининг Туркияга нисбатан позицияси кескинлашганини қайд этди.\n“Анқарага қарши яширин эмбарго қўлланилди, унинг фаол воситаси молиявий воситадир”, дейди Эрдўған.\nПрезидент Туркия ҳукумати инфляциянинг мамлакат аҳолисига салбий таъсирини минималлаштириш учун барча имкониятларини ишга солишига ишонтирди.\n“Биз мамлакатда нархларнинг асоссиз ошириб юборилишига йўл қўймаймиз. Валюта бозоридаги манипуляциялар ва инфляция кўрсаткичлари иқтисодиётдаги реал вазиятга ҳеч қандай алоқаси йўқ. Туркия ҳукуматининг [иқтисодий соҳадаги] саъй-ҳаракатлари самараси шу йилнинг ёзидаёқ ўзини намоён қилади”, дейди у.\nДавлат раҳбари аҳолини ижтимоий ҳимоя қилиш чора-тадбирларига мисол тариқасида хусусий таълим муассасаларидаги аҳволга эътибор қаратди. Унинг таъкидлашича, Ҳукумат хусусий таълим муассасаларида тарифлар ўсишини 36 фоизгача чеклаган.\nҚайд этилишича, жорий йилнинг июль ойида ҳукумат инфляция кўрсаткичларини яна таҳлил қилади ва керак бўлса, мамлакатдаги маошлар даражасини қайта кўриб чиқади.\n“Туркия тараққиёт модели ўзини дунёдаги энг яхши моделлардан бири сифатида кўрсатади”, дейди Президент.\nЭслатиб ўтамиз, яқинда турк лираси долларга нисбатан рекорд дарада қадрсизланиб, 1 доллар 18 турк лирасигача кўтарилди. Бир ҳафта ичидаги кескин ортиш ортидан долларнинг турк лирасига нисбатан қимати ортга қайта бошлади. Айни вақтда 1 доллар 13,7 лирани ташкил этмоқда.\n16 Январь 18:38 63303\n18 Январь 15:46 40143\n17 Январь 20:39 29442\n17 Январь 11:07 26568\n16 Январь 11:39 26448


Эндиликда ЙПХ ходимига ёрдам берган фуқароларга махсус рухсатномалар берилади. Уни биринчилардан бўлиб ким олди? / Ўзбекистон янгиликлари, энг сўнгги хабарлар\nЖАМИЯТ 0 Шархлар 1854 кўрилди\nЭндиликда ЙПХ ходимига ёрдам берган фуқароларга махсус рухсатномалар берилади. Уни биринчилардан бўлиб ким олди?\nЙўл ҳаракати хавфсизлигини таъминлаш бу фақатгина давлат йўл ҳаракати хизмати ходимларининг вазифаси эмас, балки бутун жамиятнинг масъулиятидир, деб ёзмоқда “Халқ сўзи”.\nБинобарин, Вазирлар Маҳкамаси томонидан ўтган йил 19 май куни “Ўзбекистон республикаси йўл хавфсизлигини таъминлаш тизимини янада такомиллаштириш чора-тадбирлари тўғрисида”ги қарори асосида 2018-2022 йилларда йўлларда жамоатчилик асосида кўмаклашувчи йўл посбони тизими жорий этилди.\nХабарингиз бор, интернет, хусусан, ижтимоий тармоқлар ҳамда телеграм-каналларда автобус бекатларида йўл қоидалари бузилаётганини тасвирга олаётган аёл кишига нисбатан айрим ҳайдовчиларнинг қўпол муомалалари акс эттирилган видеолар тарқалганди. Ҳам қоида бузиб, ҳам ҳақорат қилган шахслар ўз жазосини олишди, албатта.\nБуларни ўз вақтида тегишли ҳуқуқ-тартибот органларига юборган инсон Мунаввар Ўзбековага эса яқинда Тошкент шаҳар ИИББ ЙҲХБ томонидан “Ташаккурнома” қатори йўл посбони рухсатномаси берилди.\n- Йўл қоидалари бузилиши бўйича жўнатган видеотасвирларнинг асосий қисми автобус бекатлари ва жамоатчилик транспортлари билан боғлиқ,- дейди М.Ўзбекова. – Жамоатчилик транспорти ҳайдовчилари эрта тонгдан тунгача ишласа-да, йўлларда ҳар хил вазиятларга тушсаю, бекатларда, автостанцияларда уларнинг йўлларини тўсиб қўйишса, бу жуда ачинарлидир. Шунинг учун бугун менга ушбу бейжикни беришди.\nАслида ким ҳақ эди? Ҳайдовчими ёки ЙПХ ходими? (видео)\nЙПХ ходимининг йўлларда «пистирмада ўтириш»и тақиқланади


Имомали Раҳмон партияси сайловда ғолиб чиқди\n22 октябр 2021, Тошкент вақти: 23:36\nТожикистон Марказий сайлов комиссиясига кўра, президент Имомали Раҳмон етакчилигидаги Халқ демократик партияси якшанба кунги парламент сайловларида 71.7 фоиз овозларни қўлга киритган.\nМарказий сайлов комиссияси вакилларининг билдиришича, мухолифатдаги Ислом Уйғониш партияси ҳамда ҳукумат тарафдори бўлган Коммунистлар партияси вакиллари ҳам 63 ўринли парламентга сайланишга муваффақ бўлган.\nАйни пайтда Европада хавфсизлик ва ҳамкорлик ташкилоти якшанба кунги сайловларни кескин танқид қилди. ЕХҲТ парламент ассамблеяси вице-президенти Пиа Крисмас-Моллернинг бугун эълон қилинган баёнотида айтилишича, Тожикистондаги парламент сайловлари фундаментал демократик тамойилларга зид тарзда ўтказилган.\nҒарблик кузатувчилар Тожикистондаги бундан олдинги сайловларни ҳам эркин ва адолатли сайлов сифатида тан олган эмас.\nCPJ Ўзбекистон ҳукуматини Озодлик журналистларига таҳдидларни текширишга чақирди


Тошкентлик нуронийлар Самарқандда\nТошкентлик бир гуруҳ нуронийлар Самарқанддаги қадимий обидалар, муқаддас қадамжолар, олиб борилган бунёдкорлик ишлари билан яқиндан танишиш истагида кўҳна кент¬га ташриф буюришди.\n"Samarqand" — шаҳримиз кўзгуси\nСамарқанд ер юзининг сайқали сифатида тилларда достон бўлиб, диллардан ўрин олган маскандир. Унинг таърифи ва тавсифига тил ожиз.\n"БУ ЮРТ АЁЛЛАРИГА ҲАВАСИМ КЕЛДИ"\nТошкентда бўлиб ўтган "Мамлакатнинг демократик янгиланиши ҳамда модернизациясида аёлларнинг роли:\nҚАДИМГИ АХЛОҚИЙ ВА ҲУҚУҚИЙ ҲУЖЖАТ\n"Авесто" Марказий Осиё халқларининг энг қадимги ахлоқий, илмий ва ҳуқуқий ёзма манбаси ҳисобланади.\nВ рамках Стратегии действий по пяти приоритетным направлениям развития Узбекистана в 2017-2021 годах, предусмотрена реализация 434 проектов, направленных на модернизацию и интенсивное развитие сельского хозяйства.\nТерроризм, диний экстремизм ва фундаментализм\nинсоният учун энг катта хавф\nИХТИСОСЛАШГАН ТАЪМИРЛАШ-ЭКСПЛУАТАЦИЯ БЎЛИМИ\nунинг вазифалари нималардан иборат?\nҚўрғон мустаҳкам бўлсин!\nОила пойдеворини мустаҳкамлаш, эр-хотин муносабатларини азалий ва абадий қадриятлар асосида ташкил этиш бугун ҳар бир хонадондаги фарзанд тарбияси, деб аталган муҳим ижтимоий вазифанинг асосий йўналиши ҳисобланади.\nГазеталарга обуна бўлдингизми?\nҲар йили октябрь-ноябрь ойларида меҳнат жамоалари, муассасалар, корхона ва ташкилотларда келгуси йил матбуот нашрлари учун обуна мавсуми ўтказилади.\nҲАМКОРЛИК ЯНГИ БОСҚИЧДА\nШаҳар ҳокими Фурқат Раҳимов жорий йилнинг 20 — 23 октябрь кунлари Туркиянинг Анталия шаҳрида ўтказилган "13th SRMF Antalya 2018 Silk Road Mayors Forum" форумида иштирок этиб қайтди.\nЎрта ва кекса ёшдаги кўпчилик юртдошларимиздан илгари чет элдан келтирилган моллар ўз сифати билан харидоргир бўлганлигини кўп эшитганмиз.\nЭГРИ ЙЎЛНИ ТАНЛАГАН РАББОНА\n— Айбимга иқрорман. Спиртли ичимликка ружу қўйиб, уни ташлаш учун "жиҳод", "ҳижрат" қилиш ҳақидаги ноқонуний, диний мазмундаги маърузаларни тинглаганим бор гап.\nҳуқуқий жиҳатдан тўлиқ ҳимояланган\nСавол: Юридик шахслардан олинадиган фойда солиғи тўловчиси бўлган корхона йил якунида зарар билан чиққан бўлса, кейинги давр учун ҳисобланган юридик шахслардан олинадиган фойда солиғига зарарни ўтказиши мумкинми? Ҳиммат БОЙМУРОДОВ, ҳисобчи\nТАҲДИД УЗОҚДА ЭМАС!\nСамарқанд халқаро аэропортида "Миллатлараро тотувлик ва диний экстремистик оқимлардан келаётган таҳдидлар" мавзусида тадбир бўлиб ўтди.\nТАЛАФОТЛАРГА ЎЗИМИЗ САБАБЧИ\nЎтган кунлар давомида ёққан ёмғир туфайли шаҳримизнинг турли ҳудудларида, кўчалар ва бир қанча маҳаллаларда сув тошқинлари рўй берганидан барчамизнинг хабаримиз бор, албатта.\nАмалдаги йилнинг тўққиз ойи мобайнида шаҳримизда 176 та ёнғин ҳолати қайд этилди.\nҲУҚУҚБУЗАРЛИК СОДИР БЎЛМАЙДИ\nқачонки ҳуқуқий маданият юксалса...\n16 нафар сохта тадбиркор аниқланди\nШаҳар давлат солиқ инспекциясининг қўшимча даромадларни аниқлаш ва ҳуқуқбузарликларни профилактика қилиш бўлими ходимлари томонидан тадбиркорлар билан доимий равишда профилактик тадбирлар ўтказиб борилмоқда.


КЎНГИЛДАГИ ДОҒ - 11 Октября 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 22.01.2018, 23:07\nPamelajance, ceapWaisse, tolikkk, Stephabub, MiguelVem, DerekaJiche, Williaacuro, RandsyHab\nГлавная » 2017 » Октябрь » 11 » КЎНГИЛДАГИ ДОҒ\n"Бош шифокор Нодира Ғуломова” деган эшик секин очилди ва котибанинг боши кўринди.\n— Нодира Асадовна, сизни сўраб келишибди.\n— Ким? — сўради Нодира ишдан бош кўтармай.\n— Б-билмадим, онасиман, дейди.\nНодира котибага ҳайрон бўлиб тикилди.\n— Тушунмадим, ойим?!\nКотиба бир сўз демай остонада турган аёлга йўл бўшатди.\nДид билан кийинган, сочи калта қирқилган, пардоз-андози жойида, кексайган бўлса-да, кўринишидан ёши неччидалигини билиб бўлмайдиган хушрўй аёл виқор билан хонага қадам қўйди.\nНодира аёлга қараб қотиб қолди лекин ўрнидан қимирламади.\n— Келинг, — деди у салом бергач.\nНодиранинг муносабатидан аёлнинг юзидаги калондимоғлик ниқоби бир зумга кўтарилгандек бўлди, лаблари титраб "Салом” деди.\nКейин тезда ўзини қўлга олиб: — Келдим, — деди ва Нодира кўрсатган жойга ўтирди.\n— Мени эслаяпсанми? — деди аёл орадаги сукунатни бузиб. — Онанг бўламан...\nНодира умр бўйи онаси билан учрашувни хаёлида минг марта тасаввур қилиб кўрган. Лекин ҳозир рўй бераётган воқеа унинг тушига ҳам кирмаганди.\n— Кечирасиз-у, менинг ойим уйда, — деди у аёлдан кўзини олиб.\n— Биламан... Лекин ишончим комилки сен мени тўғри тушунасан.\n— Нега бунчалик ишончингиз комил? — бу суҳбат Нодиранинг ғашига тега бошлади.\n— Чунки, — деди аёл Нодиранинг шинам кабинетига кўз югуртириб.\n— Менга ўхшаб карьеристкалигинг кўриниб турибди. Худди шу сабаб сени даданг билан қолдирганман...\n— Ташлаб кетганман денг!\n— Ундай дема, мен мажбур бўлганман.\n— Қандай куч экан у онани ўз ихтиёри билан боладан юз ўгиришга мажбур қиладиган?\n— Сен у замонни тушунмайсан... Илмий иш қилиш учун фақат Москвага бориш керак эди, даданг менга ёрдам беришни истамаган! Ўзи илм билан шуғулланмаганга яраша, менга ҳам йўл бермаган.\n— У замонда диссертация ёқлаган аёл бир сиз эмассиз...\n— Мени кўриб хурсанд бўласан деб ўйлагандим, — аламдан аёлнинг овози титраб кетди.\nНодира аччиқ жилмайди. "Менга керак пайтингизда қаерда эдингиз? Наҳотки, кўнглимдаги жароҳатлар шунчалик тез унутилади деб ўйласангиз?”.\nНодиранинг ўйланиб қолганини кўрган аёл унга босим ўтказишда давом этди.\n— Мен дадангни кечирдим, энди сен ҳам мени кечиришинг керак. Биз ёш болалар эмасмиз, бир-биримизни тушуниб, маданиятли одамлардек муносабатда бўлишимиз лозим.\n"Қандай маданият экан у, — ўйлади Нодира аёлга тикилиб. — Фарзандини гўдаклигида бировларнинг қўлига ташлаб кетиб, катта бўлгандан кейин қайтиб келиб "мени қучоқ очиб кутиб олинглар” деб иддао қилинса?”\nМен мажлисга боришим керак, — ўрнидан турди Нодира дилидаги тилига чиқармаслик учун зўрға ўзини босиб.\nМен... мен, шунча йўл босиб сени кўриш учун келсаму, сен...\nУйимни қандай топдингиз? — тушунмади у аёлни уйга таклиф қилиш-қилмасликни билмай.\nИстаган одам топади.\nШуни болалигимда истаганингизда эди.\nМени ҳамма нарсам бор, фақат болам йўқ, — шошиб гапира бошлади аёл. Эрталабки димоғдорлигидан асар ҳам қолмаганди. — Кексайганда ёлғиз яшаш қийин экан. Истасанг, бола-чақанг билан меникига кўчиб ўтишинг мумкин. Ҳовлим катта, ҳамма нарсам сеники бўлади...\nКимсан? Мен сени танимайман? — силтаб ташлади уни аёл.\nМен қизингизман, ойижон.\nМени ҳеч кимга хафа қилдириб қўймайсанми? — аёл остонада турган олифта меҳмонга хавотирланиб қараб қўйди.\nҲеч қачон, — овутди уни Нодира ва меҳр билан бағрига босди. Кейин аравачани ҳайдаб бошқа хонага қўйиб қайтиб чиқди.\nКечирасиз, — деди у ҳали ҳам остонада турган аёлга. — Ҳар замонда ойимнинг хотираси фаромуш бўлиб туради... Кўриб турганингиздек ойимга ҳеч қачон хафа қилмайман деб ваъда бериб қўйганман, — деди у. Унинг гап оҳангидан қатъий қарорга келгани билиб турарди.\nБу каби "андишасизлик”ни кутмаган аёл довдираб қолди.\nНодира шошиб турганини билдириш учун столидаги нарсаларини йиғиштира бошлади.\nИш ва ташвишлардан чарчаб уйига келган Нодира ўзини креслога ташлади. Кўнглидаги доғ яна бутун танасини ўртай бошлади.\nНодира уч-тўрт яшар қизалоқ бўлган пайтини ғира-шира эслайди. Онаси доим қоғозларга ботиб ўтирар, ишдан кеч қайтган дадаси онаси билан жанжаллашарди. "Рўзғорга қарамайсан, битта болани эплолмаганинг учун ҳар куни касал, кирни ўзим ювсам, овқатни ўзим қилсам, сенинг нима керагинг бор менга?” деб бақирар, онаси ҳам жим ўтирмас "мен илмий иш қилишим керак, қозон-товоққа ўралашиб ўтирадиган аёл эмасман!” деб жавоб берарди. Улар жанжаллашишар лекин креслода ғужанак бўлиб бош бармоғини сўрганча ухлаб қолган Нодирага иккаласи ҳам эътибор бермасди. Нодира беш ёшга кирганда онаси кетди. "Илмий раҳбаримга вазиятни тушунтириб, бир ҳафтага қолмай қайтаман” деб кетганча қайтиб келмади. Кейинчалик билишса, онаси бутунлай кетиш учун тайёргарлик кўрган экан.\nШундан кейин Нодиранинг кирмаган эшиги қолмади, гоҳ аммасиникида, гоҳ холасиникида, гоҳ бир бувисиникида, гоҳ иккинчисиникида... Баъзида бегоналарникида ҳам қолиб кетган. Бир гал аммаси уни холасиникига олиб борган. Лекин холаси уйда йўқлиги учун қўшниникига ташлаб кетган. Ўшанда холаси бошқа шаҳарда яшайдиган қайнонасиникидан қайтиб келгунча Нодира унинг қўшнисиникида яшаб турган. Меҳмондан қайтиб келган холаси қўшни болалар билан ўйнаб юрган жиянини кўриб анқайиб қолганди.\nШу воқеадан кейин қариндошлар дадасини ўртага олиб уйланмасанг бўлмайди деб шарт қўйишганди.\nБиринчи ўгай онаси уни овқат бермай қийнаганларини эсласа ҳали хўрлиги келади. Кундан кунга озиб-тўзиб кетаётган қизининг танасидаги калтак изларини кўрган дадаси хотинидан шубҳаланиб уни кузатмаса ва совуқ сувга тўлдирилган ваннада чўмилтираётган пайтда ушлаб олмаса, Нодира болалигидаёқ ўлиб кетиши ҳеч гап эмасди.\nНодира етти ёшга кирганда дадаси уйга яна бир аёлни етаклаб келганда Нодира қўрққанидан каравотнинг тагига кириб яшириниб олганди.\n— Кимсиз? Мен сизни танимайман! — силтаб ташлади уни Нодира.\n— Энди мен сенинг ойинг бўламан, ишон, сени ҳеч кимга хафа қилдириб қўймайман, — сочлари патила, эгни-боши кир қизалоқни бағрига босган аёл анчагача кўз ёшларини тия олмади\n— Ҳеч ким йиғлатмайдими мени? — аёлнинг гапига ишонгиси келмай кўзларини пирпиратди Нодира.\n— Ҳеч ким ва ҳеч қачон! — ваъда берди аёл.\nНодира ишонқирамай аёлнинг бўйнидан қучоқлади.\nЛекин қўлдан қўлга ўтавериб ёввойига айланаёзган қизалоқни сонга солиш осон бўлмади.\nМактабга тенгдошларидан кеч борган Нодира ўқишни олтин медаль билан битиришида, мусиқа мактабини имтиёзли тугатишида, тиббиёт институтига ўз билими билан киришида ойисининг ҳиссаси беқиёс бўлди. Лекин ўтган йили дадасининг вафот этгач, ойиси бетобланиб қолди. Хаёли тез-тез паришон бўлиб турадиган муштипар ойисини ўйлаб Нодиранинг кўзи ёшланди.\nЭшик қўнғироғининг қаттиқ жиринглагани хаёлларини тумандек тарқатиб юборди.Остонада турган аёлни кўриб эса каловланиб қолди.\nНодира унга қараб хўрсинди.\nШу маҳал орқадан шиқирлаган товуш эшитилди.\n— Ойижон, — Нодира ногиронлар аравачасида ўтирган сочлари оппоқ, нуроний аёл томон шошилди.\nМеҳмоннинг қошлари чимирилди, бу муомалани ўзи учун ҳақорат деб билганидан кескин ўгирилиб кетворди.\n"Бир оғиз менсиз қийналмадингми, қизим” деб сўрамади-я, ўйлади Нодира ва онасининг ортидан эшикни ёпди.\nКатегория: Hikoyalar to'plami | Просмотров: 226 | Добавил: Sherlaruz.CoM | Рейтинг: 0.0/0


“Лестер” эртаги муаллифи Раньери жамоасининг чемпионликка катта қадам қўядиган ўйини олди шогирдларига шундай дейди: “Ҳаммангиз ёшлигингизда эртак эшитгансиз. Лекин каттарганингиздан сўнг ўша эртаклар қаёққадир йўқ бўлиб қолди. Ҳеч ким тополмади, тўғрими? Бугун лондонликларни енгсангиз, ўша эртак ҳаётга қайтиши мумкин. Бир мартага бўлса ҳам қайтиши мумкин. Шу иш сизнинг қўлингизда. Ерликлар учун берилган биргина имконият сизга берилди. Шуни ҳис қилиб ўйнасангиз бўлди, бошқа гапим йўқ!”\nЎзбекистон терма жамоаси олдида мавсумнинг энг зўр ўйини турибди. Ё бор қиладиган, ё йўқ қиладиган. Тайёргарлик ҳақида, таркиб ҳақида хўп ва кўп гапирилган. Очиғи, бу масалада танқид қилишдан кўра Бабаянни ҳимоя қилиш учун журналистга катта юрак керак бўлиб қолди (шукр, шунақа замонларга ҳам етиб келдик!)\nМен ҳозир бошқа масалага эътибор қаратмоқчиман. Бу масала яқинда кимдирлар томонидан қўзғалиб қолиши мумкин. Шу қадар чигал ва айёр мавзуки, уни турли даврларда турли одамлар гапиришга одатланишган. Лекин уларнинг ўша гаплари ўша пайт учун мутлақо холис бўлмайди ва мураббийни ҳимоя қилиш учун айтилгани маълум бўлади. Ютқазганимиздан сўнг янграйди одатда бу гаплар. Мураббийнинг ёлланган адвокатларидан кутасиз бу гапларни.\n“Биз Жаҳон чемпионатига арзиймизми?\nЧиқадиган бўлсак, шарманда бўлиб қайтмаймизми?\nМуносиб бўлганимиздан кейин чиққанимиз яхшимасми?”\nАсаб толаларимни охиригача титратиб юборадиган савол. Ҳимоя қилиш учун бошқа тузукроқ гап топмадингми, нонкўр, дегиларим келиб кетади ёзғувчи дўстимга. Хунук одам бўлиб туюлади шу саволни бераётган кимса. Бу саволни Ватан терма жамоаси борасида ўз мақсади йўлида йўллашни бошлаганларнинг кўзига қарагим келади. Ёлғоннинг рангини кўраман. Йилтиллаган ёлғон рангини.\n“Ориат доно”даги дастуримизда ҳам шу масала юзасидан кўп тортишиб қоламиз: “Тасодифий жамоаларнинг порлаши қанчалик муҳим?.. улар футболга зарарми?.. “Лестер”га ўхшаш жамоалар футболга қай суратда наф келтиради?.. уларнинг вақтинчалик порлаши ва кейинчалик сўниб кетиши оқибатида ёқилган умид шамчироқлари изғирин ўчириб ташлаганидек қоронғуликка маҳкум этлмайдими?”\nТарихан порлаган ва жуда тез сўнган жамоаларни эслар эканмиз, икки томонга-да етарли аргумент топсак бўлади. “Фойда келтирмайди, қайтанга, мухлисларга ўтмиш билан қолиб кетишдек фожиани тақдим этади”, дегувчи томон, табиийки, “Парма”, “Блекберн”, “Лидс”, ўзимиздан эса, “Дўстлик”, МҲСК, “Сурхон”, “Атласчи” ва шунга ўхшаш ҳозирда номлари тарих саҳифасига кириб кетган клубларни факт ўлароқ айтади ва ўзини ғолиб билади.\n“Йўқ, жамоа порлагач, мавқеини ушлаб қолиб, гигантлар сафида қола билгач, футбол ривожига катта туртки бериши мумкин” дегувчи тарафга “Манчестер Сити”, “Челси”, “Атлетико”, ўзимиздан эса, “Бунёдкор” ва “Локомотив” жамоалари ёрдамга келадики, айнан улар устида олиб борилган лойиҳалар муваффақиятли чиққани кишини келажакка умид билан қарашга мажбур этади. Хуллас, бу масала узоқ тортишувли ва ўртасида кесишадиган битта нуқта ҳам бор: “жамоага порлаб чиқиши энг муҳим жиҳат эмас, балки унинг давомийлиги аҳамиятли. Шундагина ҳар қандай клуб илк порлаган онлари бежиз кетмаганини исботлайди”, дегувчи тоифа.\nШахсан менга фарқи йўқ. Наздимда, келажак таъминланмаса ҳам курашавериш керак. Футболга зарар бериб қўймасмиканман, деган хавотир билан гигантлар сафига ёриб киришдан чўчимаслик керак, деб ҳисоблайман. Исландия Еврони ларзага келтирди, лекин “хўш, энди улар қаёқда?” дегувчиларни жиним суймайдики, исландлар келажакда умуман катта футболга қайтишмаса ҳам, шу ишни қилганликлари билан-да юракларга муҳрланиб қолишганини катта бахт дейман.\nКелажакни ўйлаган қаҳрамон бўлолмайди. Инсон келажак учун масъул эмаслиги учун ҳам бугунига жавоб берсин, тамом. Шундай экан, “Лидс” ё “Парма” каби йўқ бўлиб кетишдан чўчиб, улар чиққан мавқени орзу қилмаслик ғирт қўрқоқлик ва нодонликдир. Магарамки, шундай фавқулодда порлашлар бўлмас экан, ишонаверинг, бугунги футбол ҳозиргидек жозибали бўлмасди. Суюкли Европа футболига назар ташланг, мана шу курашлар натижасида, ўртамиёналарнинг порлаши натижасида доимги гегемонлар ҳам ўз ўйинларини кучайтириб яшашмоқда. АПЛ бу масалада намуна бўлса, ҳатто иккита жамоасидан бошқа лидери йўқ дейиладиган Испания премьеросида ҳам ўша икки қирол жамоасини ўртамиёналар ер тишлатаётганини, турнир масаласини айнан ўша ўртамиёналар ҳал қилишаётганини кўряпмиз. Месси ва Роналдуси бор клубларга қарши ҳар бир жамоа тиш тирноғигача қуролланиб чиқмаса, икки мегаюлдуз янада юксаликка интилармиди, барқарорлигини сақлаб қолармиди?!\nВатан терма жамоаси майдонга тушиб келганида, айниқса, инсон бу мантиқлардан четланиши керак. Келажакда Сенегал ё Венгрия сингари йўқ бўлиб кетмасмиканмиз ё Шимолий Кореяга ўхшаб шарманда бўлиб қайтмасмиканмиз, деган хавотирли ўй сурадиган бўлсак, яхшиси футбол ўйнамаганимиз маъқул. Бу фикрларнинг ўзи ҳеч қачон қаҳрамон бўлолмаслигимизни, номимиз “тоғларнинг орасидан” нарига ўтмаслигини билдиради. Агар биз келажак яратмоқчи бўлсак, ўша келажак бугундан бошланишини билишимиз керак. Келажак эртадан эмас, айнан бугундан бошланишини идрок этишимиз шарт.\nҲозирда жуда кўпчилик Европа вакилини ўртоқлик ўйинида доғда қолдирган Эрон термаси Бабаян шогирдларини мағлуб этади деган тахминда. Бу тахминга сабаб бўладиган омиллар талайгина. Яширишнинг кераги йўқ. Лекин бутун дунё ишонмай турган лаҳзада фақатгина футболчиларда ишонч деган туйғу топилса, дунёнинг фикри устун келолмаслигини кўп кузатганмиз.\nҲозир менга бирор бир футбол мутахассисининг фикри қизиқ эмас. Ҳатто терма жамоамиз бош мураббийининг фикри ҳам. Футболчилар нима ўйлашяпти – шу қизиқ. Майдонга тушиб келадиган 11 йигит Эрондан ўта олишларига ишонишса, бизнинг келажагимиз 12 июнь куни Теҳрондаги ўйиндан бошлаб ёзилажаклигига ишонаман. Улар нималарига ишониб айтишади бу гапларини, қайси кучларига таяниб шундай фикр билдирадилар, очиғи бу ҳам қизиқ эмас. Ишонишса бўлди. Болалар эртакка ишонгандек ишониб беришса – бир мартагина шундай ишониб беришса – уларга ишонмаётган ҳамма уялиб қолишига ишонаман.\n…Эронни енга олишимиз мумкинлигига бошқа ҳеч қандай туртки кўрмаётганим ва бошқа аргумент топа олмаганим учун шу мавзуга зўр бердим, узр!